
Praefatio. 


P auca  huic  dissertationi  meae  praemone  uda  ha. 
beo.  Sed  pauca  illa  tristi  atque  aegroto  animo  scribere 
aggredior.  Vix  enim  potest  in  nostrae  Academiae  an- 
nalibus annus  reperirif  qui  doctrinarum  studiosis 
fuerit  tam  fatalis , tot  tantisque  cladibus  insignis , ut 
cum  praesenti  conferri  queat . Nullam  omnino  fortu- 
na nobis  vacationem  dedit  a gravissimis  luctibus.  Et- 
enim Heusdii , carissimi  praeceptoris , obitum  gravi- 
ter molesteque  ferentes  novus  dolor  afflixit , ubi  in- 
opinato audivimus , Cl.  Herijtgam  subita  morte  de 
vita  decessisse . Quantam  discipuli  in  utroque  vi- 
ro fecerint  jacturam , demonstrare  equidem  non  susci- 
piam : hoc  tamen  pio  animo  profiteri  liceat , haud 
mediocre  nobis  solatium  afferri  recordatione  merito- 
rum, quibus  Academiae  alumnis  non  tantum , sed  toti 
adeo  humano  generi  profuerunt.  Vigebit  igitur  sum- 
morum virorum  memoria , quamdiu  verae  eruditioni 
atque  pietati  suus  honos  habebitur.  Verum , quasi 
parum  esset duo  splendidissima  Academiae  lumina 
nobis  esse  erepta , tertia  calamitas  prioribus  illis  ad- 
di- 

dita  est.  Hoc  enim  ipso  die  tristissimus  nobis  allatus 
es,t  nuntius , Alexandrum  Carolum  Georgjum  Suer - 
mannum , V.  Cl. , vehementissimo  morbo  subactum  , 
mortem  cum  vita  commutasse.  Paucos  ante  menses 
vidimus  eum  docendi  provinciam  auspicantem . Nunc 
munium  spem  acerba  mors  fefellit * Carissimis  paren- 
tibus,. studiosae  juventuti , patriae,  praematuro  casu  , 
ereptus  est!  0 fallacem  hominum  spem  fragilemque 
fortunam  et  inanes  nostras  contentiones , quae  in  me- 
dio spatio  saepe  franguntur  et  corruunt.  Quid  tan- 
dem vita  habet  commodi  9 Quid  non  potius  laboris  9 
'Ut  non  vita  erepta  Suermanno  a Beo  immortali , sed  do- 
mata mors  ese  videatur : ipsumque  beatum  praedicemus  , 
ftii  omni  turba  ac  colluvione  terrestri  liberatus,  ad 
illud  divinum  concilium  coctumque  profectus  est,  in 
quo  animi  corporis  vinculis  relaxati , soli  per  se  mo- 
ventur atque  aeterni  futuri  sunt. 

Eis  piae  defunctorum  memoriae  parentandum  erat . 
Jam  accedamus  ad  ea,  quae  praemonenda  esse  mihi 
visa  sunt.  Nolo  hic  conqueri  difficultatem , quae  diu 
me  tenuit,  quum  eligendum  esset  argumentum,  de 
que  dissertationem  conscriberem . Nam  cum  pluribus 
eam  mihi  communem  fuiss.e  probe  novi.  Biu  igitur 
dubius  quum  haesissem,  quam  mihi  materiam  tra- 
ctandam sumerem , tandem  praeceptorum  monitis  inci- 
tatus, id  consilii  cepi,  ut  accuratius,  pro  viribus,  de 
Rhetorum  scholis  apud  Romanos  agerem.  Continuo 
mihi  hoc  argumentum  arridebat , quippe  quod  gravi- 
tate non  tantum  sese  commendaret , verum  etiam  eo, 
guad  arctissime  cohaereret  cum  tQta  educatione , qua* 

lis  apud  antiquos  fuerit.  Quum  autem  aliquamdiu  in 
veterum  locis , qui  ad  res  Rhetorum  illustrandas  fa- 
ciant , colligendis  versatus  essem , plura  acciderunt , 
quae  me  ad  summos  in  literis  honores , primo  quoque 
tempore , ambiendos  impellerent.  Quamobrem  procul 
dubio  a proposito  destitissem , nisi  Cl.  van  Goul- 
oever  auctor  mihi  exstitisset , ut  rem  semel  susce- 
ptam non  omitterem.  Verum , quum  magis  magisque 
animadvertissem  materiam  nimis  esse  amplam , quam 
ut  paucis  mensibus  posset  absolvi , haec , quae  jam 
lectoribus  offero , tanquam  specimen  totius  disquisi- 
tionis edere  constitui , reliqua  vero  in  aliud  tempus 
differre.  Neque  me  fugit  in  his , quae  nunc  edimus , 
plura  desiderari : verum  quae  maturioris  aetatis  po- 
stulant eruditionem , in  juvenili  opere  deesse  facile 
ignoscet  aequus  ac  benevolus  Lector . 

Et  haec  quidem  praefanda  mihi  sufficerent , nisi 
piaculum  esset  hanc  opportunitatem  non  arripere , ut 
debitas  grates  persolvam  omnibus  iis , qui  de  studiis 
meis  bene  sunt  meriti. 

In  his  primo  loco  vos  appello , V.  V.  C.  C. , quo- 
rum egregia  institutione  in  hac  Academia  usus  fui . 
Quid  pluribus  laudes  vestras  commemorem  ? Tanta 
sunt  vestra  in  me  collata  beneficia , ut  pro  meritis  ea 
celebrare  vires  superet.  Hoc  velim  vobis  persuasum 
sit , nullam  unquam  diem  gratam  eorum  memoriam  ex 
animo  meo  deleturam  esse.  Tibi  inprimis , Cl.  vjjt 
Goudoecer  , plui  ima  me  debere  alto  pectore  mihi  in- 
fixum manet.  Tu  enim,  quamdiu  in  hac  Academia 
literis  operam  dedi,  studiorum  mihi  dux  et  auctor 

fui- 

fuisti . Neque  publica  tantum  institutione  tua  felicem 
praedicare  me  potui , verum  privatis  etiam  monitis . 
Domus  tua  discipulo  percontanti  nunquam  non  patuit , 
semperque  paratus  fuisti  ad  optima  mecum  communi- 
canda consilia . Quid  ? quod  hoc  ipso  tempore , quo 
duplicis  fere  muneris  oneribus  oppressus  es,  semper 
tempus  mihi  habuisti  e summis  occupationibus  ere- 
ptum , ut  haec  quoque  scriptio  haud  sine  tuis  curis  in 
lucem  prodierit . Spero  fore , ut  mox  operum  tuorum 
socius  tibi  contingat:  et  confidimus , Doct . Karste - 
hum  , ad  literas  profitendas  huc  vocatum , Academiae 
nostrae  ita  profuturum  esse , ut  ejus  gloriam  tam  apud 
populares , quam  apud  exteros  tecum  conservet : quem- 
admodum Eeusdius  fecit,  cujus  desiderium  lugent , 
semperque  lugebunt  grati  praeceptoris  discipuli . 

Neque  vestra  etiam  nomina  reticere  hic  fas  est, 
V.  V.  D.  D.  Nijhoff  et  Dorjt  Seiffejt  : qui , quamdiu 
in  hac  urbe  versatus  sum,  summa  humanitate  me  ex- 
cipere, consilioque  adjuvare  nunquam  recusastis.  Gra- 
tias vobis  pro  hisce  maximas  publice  ago , vosque , ut 
eadem  pergatis  benevolentia  me  prosequi , etiam  atque 
etiam  rogo. 

Quoties  autem  recordor  tempus , quod  in  schola  Am - 
stelaedamensi  literis  operam  navavi,  summa  tristitia 
animus  perfunditur.  Optimos  enim  ibi  praeceptores 
habere  mihi  contigit:  sed  eheu ! duos  in  iis  desidero , 
Zillesenvn  dico  et  Grefium:  quos  acerba  morte  di- 
scipulis atque  amicis  ereptos  esse  graviter  omnes  me- 
cum dolent.  Vos  igitur,  quos  fatum  superstites  esse 
voluit,  in  juventutis  salutem  diu  conservet  Deus  0 . 

31.  Unicuique  vestrum  permulta  me  debere  lubens 
profiteor;  te  vero , Doctissime  Epkema , summa  mihi 
pietate  colendum  esse  censeo.  Vix  enim  quemquam 
cognovi , qui  sibi  discipulorum  et  venerationem  et  be- 
nevolentiam magis  conciliare , eorumque  animos  adeo 
sibi  devinctos  retinere  posset. 

Tandem  ad  vos  me  converto , optimi  juvenes , quos 
plurimos , per  septennium , in  hac  Academia  studiorum 
gaudiorumque  socios  habui.  Valete  omnes : vos  in - 
primis , quibuscum  arctiore  amicitiae  vinculo  conjun- 
ctus fui,  ut  antea , sic  semper  mei  mementote. 


Scripsi  Traj.  ad  Rhen.  a d.  X.  m.  Febr. 
Anni  MDCCCXL. 


. 


. '■  i ■ \ . 


■ 

. 

t . 


. 


. 


- 


$)  v o 0 6 m i m m 


Verissimam  est,  quod  apud  Platonem  (i) 
Socrates  affirmat , neminem , nisi  adjuvante 
natura , eloquentem  fieri  posse  ; neque  minus 
verum , naturali  facultati  artis  exercitationem 
accedere  oportere,  si  quis  probabilis  orator  ex- 
sistere cupiat  (2).  Haec  vero  non  sunt  ita  ac- 
cipienda , quasi  nulla  eloquentia  ante  viguerit , 

quam 

(1)  Phaedr.  p.  269.  C.  Eandem  sententiam  apud 
Ciceronem  tulit  Crassus , de  Orat. , 1.  I.  c.  25 : » Sic 
igitur  sentio , naturam  primum  atque  ingenium  ad  di- 
cendum vim  afferre  maximam/’  Cff.  id.  1.  1.  c.  28,  et 
Quinctil.  Inst.  Orat.  Prooem,  § 26. 

(2)  Quinctil.  Inst.  Orat.  1.  II.  c.  17.  § 12:  » Ora- 
tor esse,  qui  non  didicit,  non  potest:”  et  1.  II.  c.  19. 
§ i : » Scio  quaeri , naturane  plus  ad  eloquentiam  conferat 

an  doctrina. Consummatus  orator  nisi  ex  utraque 

fieri  potest.”  Cf.  Cic.  de  Orat  1.  I c.  32, 

quam  rhetorica  ars  exculta  esset:  verum  co« 
piose  ista  ornateque  dicendi  facultas , quae  Ci- 
ceronis aetate  in  foro  requirebatur,  a rudibus 
istis  temporibus  longe  fuit  remota , quippe  quae 
artis  praesidiis  minime  carere  posset.  Ita  fa- 
ctum est,  ut  artificioso  huic  dicendi  generi  e 
rhetorica  arte  incrementa  redundarent,  eoque 
majora , quo  magis  ipsa  rhetorica  excoleretur. 
Nam  quemadmodum,  ut  Cicero  ait,  omnia  fe- 
re , quae  sunt  conclusa  nunc  artibus , dispersa 
et  divulsa  quondam  fuere,  ut  in  musicis  nu- 
meri et  voces  et  modi ; in  geometria  lineamen- 
ta, formae,  magnitudines ; in  astronomia  coeli 
conversio  , ortus , obitus  motusque  siderum  ; 
in  grammaticis  poetarum  pertractatio,  histo- 
riarum cognitio,  verborum  interpretatio , pro- 
nuntiandi quidam  sonus : sic  quoque  in  hac 
ipsa  ratione  dicendi  excogitare,  disponere  , or- 
nare , meminisse,  agere  ignota  quondam  o- 
mnibus  et  diffusa  late  videbantur  (i).  Primi, 
qui  apud  Romanos  exstiterunt , oratores , to- 
tius rationis  ignari , quippe  qui  neque  exerci- 

ta- 

(1)  Cic.  de  Orat.  1.  I.  c.  42,  ad  quem  locum  merito 
Schutz.  notavit,  vocem  ignota  male  convenire;  quae 
adeo  loco  suo  movenda  videretur,  nisi  constaret  igno- 
tum saepe  opponi  iis,  quae  clara  Qi  perspicua  sunt, 
ut  idem  valeat  atque  obscurum ; cf.  Harles.  ad  h.  1. 
Madvigius  Schutzii  conjecturam  infinita , in  not.  aded. 
maj.  propositam,  probat. 

tationis  ullam  viam  neque  aliquod  praeceptum 
artis  esse  arbitrarentur,  tantum  , quantum  in- 
genio et  cogitatione  consequi  poterant , conse- 
quebantur (i). 

Idem  quoque  apud  Graecos  obtinuisse  uni- 
cuique perspicuum  est,  qui  vel  leviter  pristi- 
nam eorum  attenderit  conditionem.  Quicun- 
que enim  populares  anteibant  auctoritate , cor- 
poris magis  quam  ingenii  viribus  dignitatem 
tuentes  (2),  ubi  cum  populo  agendum  esset, 
clara  potius  magnaque  voce  utebantur , quam 
meditata  oratione,  crebris  insignita  senten- 
tiis (3).  Verum,  ingeniorum  cultu  proceden- 
te , Graeci , pro  ardenti , quo  ducebantur,  pul- 
cri  venustique  sensu,  artem  adhibuerunt  ad 
orationes  suas,  atque  in  pluribus  , eloquendi  fa- 
cultate praecellentibus,  exstiterunt , qui,  quid 
sua  sponte  homines  eloquentes  faceret,  quidque 
in  singulis  emineret , observarent.  Haec  stu- 
dia ansam  praebuerunt  praeceptis  bene  dicendi 
colligendis : quibus  in  ordinem  digestis , res 
dissoluta  antea  diffusaque  conglutinata  est  et  ra- 
tio- 

(1)  Cic.  de  Orat.  1.  I.  c.  A. 

(2)  De  hac  pristina  Graecarum  gentium  conditione 
cf.  Clar.  P.  van  Limhurg  Brouwer  in  opere,  quod  in- 
scribitur Etat  de  la  Civilisat.  mor.  et  relig.  des  Grecs, 
T.  I.  c.  III.  p.  104  sqq. 

(3)  Be«»  icyctboq  frequens  est  apud  Homerum  oratoris 
epitheton. 

iione  quadam  constricta  (i).  Sic  apud  Grae- 
cos sensim  paulatimque  ars  quaedam  rhetorica 
effloruit,  quae  dicendi  praecepta  contineret. 

Quominus  vero  Romani  eodem  modo,  duce 
natura  , propriam  quandam  sibi  conderent  ar- 
tem dicendi  , prohibuit  matura  eorum  cum 
Graecis  conjunctio.  Romani  enim  , ut  domi- 
nandi fere  studio  ducebantur , ita  sub  regibus  et 
primis  etiam  reipublicae  temporibus  belli  lau- 
des unice  quaerebant ; artes  vero  et  disciplinas 
parum  curabant,  neque  eo  erant  iidem  pulcri 
sensu  praediti , ut , quid  in  oratoribus  admo- 
dum placeret , animadverterent , et  imitari  co- 
narentur (2).  Unde  tamen  non  sequitur  cla- 
ros illi  aetati  suos  defuisse  oratores  \ nam  Ra- 
ma- 
li) Cie.  de  Orat.  1.  I.  c.  32,  42;  1.  II.  c.  57. 
Quinctil.  Inst.  Orat.  1.  II.  c.  17.  § 5 , 9 ; 1.  III.  c.  2. 
§ 2 sqq. , ubi  » initium  artis  dedit  observatio.  Homi- 
nes enim,  sicut  in  medicina,  quum  viderent  alia  sa- 
lubria, alia  insalubria,  ex  observatione  eorum  effece- 
runt artem:  ita,  quum  in  dicendo  alia  utilia,  alia  in- 
utilia deprehenderent , notarunt  ea  ad  imitandum  vi- 
tanduinque.”  Uterque  et  Cicero  et  Quinctilianus  de 
origine  rhetorices  philosophati  sunt : rem  vero  hic  al- 
tius repetit,  quam  fecerat  Cicero  de  Inv.  1.  I.  c.  2 et 
de  Orat.  1.  I.  c.  8. 

(2)  De  litterarum  conditione  apud  Homanos  ante  bel- 
la Punica  cf.  imprimis  doct.  J.  T.  Bergmanni  commen- 
tatio , quae  reperitur  in  annal.  Acad.  Lugd.  Batav, , 
a°,  1816—1817. 

manos  primis  jam  temporibus  proprium  sibi 
quoddam  coluisse  eloquentiae  genus,  e fune- 
bribus orationibus  patet,  quas  in  laudes  mor- 
tuorum habere  solebant  (i),  quarumque  non- 
nullae Ciceronis  adhuc  aetate  exstabant  (2). 
Neque  admodum  verosimile  est,  ratione  habita 
rerum  gestarum , quas  proditas  invenimus , 
principibus  istis  viris,  qui,  regibus  expulsis, 
sapienter  ordinarunt  rempublicam  eamque  con- 
silio administrarunt,  eloquendi  facultatem  de- 
fuisse, qua  popularium  animos  vel  excitarent 
vel  componerent.  Cicero  quidem , etsi  se  de 
eorum  meritis  nihil  scriptum  legisse  testatur , 
conjectura  tamen  ductus,  suspicabatur  in  anti- 
quissimis illis  laudabiles  fuisse  oratores  (3) : et 
poterat , si  reputemus , quae  de  plebis  motibus , 
oratione  pacatis , similibusque  antiquae  eloquen- 
tiae speciminibus  relata  novimus.  Eas  tamen 
laudes  haud  ita  magnas  fuisse,  ipsa  nos  monet 
temporum,  quibus  inclaruerunt,  conditio.  Vi- 
vebant enim  in  civitate  continuis  bellis  agi- 
tata; lingua  utebantur  parum  exculta;  prae- 
terea eo  maxime  ferebatur  gentis  indoles , ut 
promti  magis  essent  ad  agendum , quam  ad  in- 
veniendum et  excogitandum  celeres  atque  pa- 
ra- 

(1)  Classicus  de  hoc  more  locus  exstat  fipud  Poly- 
bium I.  VI.  c.  53.  Ceterum  frequens  laudationum 
mentio  fit  ab  antiquis. 

(2)  Cic.  Brut.  c.  16.  (3)  Cic.  1.  I.  c.  14. 

rati.  Horrido  itaque  et  jejuno  usi  sunt  di- 
cendi genere , nullo  artis  ornatu  illustri , quale 
homines  decebat  omni  eruditione  destitutos  , 
quodque  aptius  erat  ad  imperandum , quam  ad 
alliciendum  conciliandumque  accommodatius. 

Ne  vero  durius  hoc  nostrum  videatur  de  an- 
tiquissimis iliis  oratoribus  judicium,  ad  Cicero- 
nem et  Quinctilianum  provocare  lubet : qui , non 
dico  de  his  eorumve  aequalibus , sed  de  iis 
oratoribus  agentes,  qui  proxima  aetate  istis  suc- 
cesserunt, Laelii,  Africani,  Catonis  Graccho- 
rumque  adeo  dicendi  genera  horridiora  fuisse 
dicunt  (i):  licet  pluribus  probari  possit  vete- 
rum testimoniis,  cunctos  liosce  Graeca  humani- 
tate quodammodo  jam  fuisse  imbutos  (2). 

Verum  enimvero  mature  Graecorum  com- 

mer- 

(1)  Cons.  Cic.  Brut.  c.  17,  collat.  c.  85  et  passim. 
Idem  Orat.  c.  45  Catonis  orationes  horridulas  vocat. 
€f.  imprimis  Quinctil.  Inst.  Orat.  1.  XII.  c.  10.  § 10. 

(2)  De  Catone , Graecis  litteris  operam  navante , accu- 
ratissime egit  doctiss.  J.  H.  van  Bolhuis,  diatr.  in  M. 
Porcii  Catonis  Censorii  scripta  et  fragmenta  ,'p.  7sqq. , 
qui  omnes  omnino  collegit  veterum  locos , quibus  haec 
res  illustrari  queat.  De  Laelii  et  Africani  eloquentia 
eorumque  litterarum  studio  cf.  Cic.  Brut.  c.  21  sqq. 
ibique  interpp.  Gracchos  Graecos  habuisse  eloquentiae 
doctores  auctor  est  Cicero , Brut.  c.  27  et  Plutarch. 
T.  Graccho,  c.  8.  E recentioribus  Romanae  eloquentiae 
usque  ad  Caesarcs  historiam  tradidit  F.  Ellendt , in  pro- 
leg.  ad  edit.  Bruti,  Regim.  1025. 

mercium  in  rebus  Romanis  vim  habere  coepit. 
Nam  quum  , Pyrrho  fugato  Tarentinisquc  de* 
vietis,  anno  Urbis  484,  plures  hujus  urbis  in- 
colae Romam  inigrassent  (i),  a principibus 
in  civitate  viris  filiorum  educationi  praepositi 
sunt:  quorum  institutionem  ita  curarunt > ut 
sensim  paulatimque  verum  litterarum  amorem 
excitarent , nonnullorumque  animos  praepara- 
rent ad  Graecae  humanitatis  ambitum  melius 
percipiendum. 

Sic  praeparati  Romani  deinde  majorem  cum 
Graecis  contraxerunt  notitiam  , quo  tempore  , 
bello  cum  Perseo  finito,  anno  Urbis  58G, 
Achaei  de  sinu  patriae  erepti  et  magno  nume- 
ro in  urbem  evocati  sunt,  ut  caussam  ibi  de- 
fenderent, ae  suspicione  sese  liberarent,  quasi 
Regis  partibus  contra  Romanos  favissent  (2).  In 
quibus  quum  essent  plures,  qui  praecipuas  in 
urbibus  suis  dignitates  obtinuerant,  in  consue- 
tudinem et  usum  nobilium  Romanorum  recepti 
sunt,  eorumque  familiaritate  hoc  maxime  effe- 
cerunt, ut  Graecae  elegantiae  studium  Romae 
magis  magisque  evalesceret,  Alii,  quum  et 
ignavo  otio  torperent,  et  rebus  necessariis , ut 
solent  exsules , plurimum  carerent , ad  huma- 
niora studia  conversi , multis  Romanorum  ad 

ea- 

(1)  Oros.  Histor.  1.  IV.  c.  5.  Zonar.  Annal.  1,  VIII. 
c.  6.  (2)  Livii  Histor,  1.  XLV.  c.  31. 


eadem  suscipienda  hortatores  exstitisse  viden- 
tur (i). 

Ilios  autem  statim , postquam  in  urbem  ad- 
venerant , scholas  condidisse , in  quibus  Grae- 
cas artes  disciplinasque  juvenes  discerent , non 
admodum  credibile  est;  verum  tum  demum , 
quum  diutius,  quam  fas  erat,  in  urbe  et  per 
Italiam  detinerentur,  aliorum  exemplum  secu- 
ti, id  consilii  iniisse  videntur.  Nam,  ut  tradit 
Suetonius  (2),  Crates  Mallotes,  quem  ab  At- 
talo rege , sub  annum  fere  Urbis  585 , ad  Se- 
natum missum  esse  legimus , quum  adversa  va- 
letudine a reditu  arceretur , Grammaticae  stu- 
dium in  urbem  intulit  primusque  eam  artem 
publice  professus  est.  Huic  vero  Suetonii  te- 
stimonio non  obstant , quae  de  ludis  litterariis 
apud  Livium  aliosque  (3)  tradita  invenimus. 
In  his  enim  pueros  ultra  primas  litteras  non 
esse  progressos,  recte  judicat  Wowerus  (4)  ; 
qui  idem  censet,  Spurium  Carbilium , quem 
memorat  Plutarchus  (5),  ab  iis,  qui  praeces- 
serant, eo  tantum  nomine  diversum  fuisse, 

quod 

(1)  Gf.  Casaub.  ad  Sueton.  do  clar.  Rhet.  c.  1. 

(2)  De  lllustr.  Grammat.  c.  2.  Cf.  Lyndenus  de 
Ranaetio,  p.  18. 

(3)  Livii  Ilist  Histor.  1.  III  c.  44,  Dionys  Halio. 
Ant.  Rom.  1.  XI.  c.  28. 

(4)  Do  Polymalh,  c.  4S 

(5)  Quaeat.  Rom,  54. 

quod  paulo  majore  arte  in  pueris  instituendis 
usus  sit  (i). 

Eodem  fere  tempore , quo  Crates  , vel  paulo 
certe  post  eum  , Rhetores  quoque  publice  Ro- 
mae prodiisse  videntur  (2).  Prima  eorum  men- 
tis exstat  in  Senatusconsulto , quod , anno  Ur- 
bis 592  latum , integrum  nobis  servavit  Sue- 
tonius (3):  » C.  Fannio  Strabone , M.  Vale - 
lio  Messalla  Consulibus , M . Pomponius  prae- 
tor Senatum  consuluit . Quod  verba  facta 
sunt  de  Philosophis  et  Rhetoribus , de  ea  re 
ita  consuerunt:  ut  M . Pomponius  praetor 
animadverteret , curaretque , ut  ei  e rep.  fi *. 
deque  sua  videretur  > ut  Romae  ne  essent ” (4) 

Quominus  vero  patrum  auctoritas  eam  habe- 
ret vim , ut  totum  exstingueretur  Graecae  eru- 
ditionis studium , fecerunt  philosophi  illius  ae- 
tatis nobilissimi , Carneades , Diogenes  et  Cri- 
tolaus. Hi  enim,  anno  Urbis  5g8,  quum  Ro- 
mam legati  missi  essent  (5)  ab  Atheniensibus, 

ut 

(1)  Wower,  de  Polvmath.  c.  4. 

(2)  Sueton.  de  Olar.  Rhetor,  c.  1 : » Rhetorica  quo- 

que apud  nos , perinde  atque  Grammatica , sero  recepta 
est.”  (3)  1.  1.  c.  1. 

(4)  Idem  Senatusconsultum  memoratur  a Gellio, 
Noct.  Att.  1.  XV.  c.  31,  quo  tamen  loco  vocem  Lati - 
nis  ejiciendam  esse  recte  judicarunt  interpretes.  CfT 
porro  Athen.  1.  XIII.  p.  610  F,  et  Senec.  Consol.  ad 
llelv.  e.  10. 

(5)  Plura  de  hac  legatione  suppeditabunt,  quos  ci- 

tat 

ut  remissionem  impetrarent  mulctae , quam  ob 
Oropum  vastatam  ipsis  Senatus  imposuerat, 
dicendi  sua  facultate  , quemadmodum  declarat 
Aelianus  (j):  » sig  tq7ovtov  ivhps^otv  t>)v  <ruy- 
xhyrov , ccg  slnsTv  auTovg'  %7rsft\pav  ?A OqvaToi  npev- 
pwovTXS)  qv  Tovg  neivovTag  , yo&p  Toug  ptx- 

co[ihovg  ypotg  'Spaexi)  ova  QeXovvivS*  Neque  ve- 
ro unumquemque  tantummodo  e Senatoribus 
admiratione  sui  percelluerunt,  verum  etiam  dis- 
putationibus , quas  ostentandi  gratia  magno  ho- 
minum conventu  habuerunt  (2),  universo  po- 
pulo probarunt , quantum  prodesse  posset  ars  , 
dummodo  ingenio  natura  ad  dicendum  apto 
recte  adhiberetur.  Tanta  illi  persuadendi  facul- 
tate erant  praediti,  ut  Cato  Censorius,  audito 
Carneade , quam  primum  eos  dimittendos  esse 
censeret,  quum,  illo  viro  argumentante , quid 
veri  esset,  haud  facile  discerni  posset  (3). 

Maximos  igitur  in  arte  dicendi  Graeci  fece- 
rant progressus , quo  tempore  Romani  non  nisi 

le- 
tat R.  Kuehnerus , in  Comment.  de  Ciceronis  in  philoso- 
phiam ejusque  partes  meritis.  Hamb.  1825,  p.  9not.  6. 

(1)  Var.  Histor.  1.  III.  c.  17. 

(2)  Geli.  Noct.  Att.  1.  VII.  c.  U,  Plut.  Cat.  Maj. 
c.  22.  Gellii  locum  totum  descripsit  Macrobius,  Sa- 
turn.  1.  I.  c.  5. 

(3)  Plin.  Hist.  Nat.  1.  VII.  c.  31.  Idem  quoque 
tradidit  Plutarchus,  loco,  quem  modo  attulimus.  Cf. 
Lyndenus  1.  L p.  25  sqq. 

leviter  eam  attigerant.  Nec  mirum:  nam  qua- 
tuor  jam  seculis  ante  in  Sicilia  prodierant  Co- 
rax et  Tisias,  quos  primos  fuisse  artium  scri- 
ptores tradit  Quinctilianus  (i).  Non  referam  , 
quanta  incrementa  rhetorica  ceperit  a sophistis, 
qui  eadem  illa  aetate  per  totam  fere  Graeciam 
exstiterant.  Hi  enim  nullum  genus  disputa- 
tionis a se  alienum  putantes  (2)  , arrogantibus 
sane  verbis  docere  se  profitebantur,  quemad- 
modum caussa  inferior  dicendo  superior  fieri 
posset  (3).  Neque  pluribus  demonstraverim  , 

quan- 

(1)  Inst.  Orat.  1.  III.  c.  1.  § 8.  Cf.  omnino  Sext. 
Empir.  adv.  Mathemat.  p.  370,  qui  multo  magis  au- 
diendus est , quam  Diogen.  Laert. , de  vit.  et  plac.  phi- 
losoph.  1.  VIII.  § 57,  qui  Aristotelem  scripsisse  ait  in 
libro  rctptrTou  nomine  inscripto , Empedoclem  Rhetorices 
fuisse  inventorem.  Satis  enim  probavit  Clar.  Geel,  in 
Hist.  Crit.  Sophist. , quae  reperitur  in  N.  Act.  Litt. 
Societ.  Traj.  P.  II.,  Empedoclem  Corace  minorem  ae- 
tate fuisse,  Sect.  II.  c.  1.  § 1.  Putat  autem  Wester- 
mann. , Gesch.  der  Bereds.  T.  I.  § 29 , 3 , verba  Sex- 
ti , quocum  consentit  Quinctilianus , 1.  1.  scribens : 
» Empedoclem  primum  aliqua  movisse  circa  Rhetori- 
cen,” accipienda  esse  de  methodo,  quam  in  docendo 
secutus  sit  ille  philosophus.  Ceterum  de  Corace  et  Ti- 
sia ex  ipsis  fontibus  accurate  egit  Westermann,  1.  1. 
§ 27  sqq. 

(2)  Cie.  de  Orat.  1.  III.  e.  32. 

(3)  Cie.  Brut.  c.  8,  Geli.  Noct.  Att.  1.  V.  c.  3, 
Aelian.  Var.  Ilist.  1.  II.  c.  13. 

quantopere  eam  informaverit  Isocrates,  qui ? 
quum  confusam  accepisset  dicendi  exercitatio- 
nem, primus,  disserendi  subtilitate  et  naturae 
obscuritate  relicta  , ad  orationes  civiles  se  con- 
tulit, et  in  ea  materia  constanter  elaboravit  (i). 
Eloquentiae  patera  Cicerone  (2)  appellatus  est, 
cujus  domus  cunctae  Graeciae  quasi  ludus 
quidam  patuit  atque  officina  dicendi  (3) , cu- 
jusquc  e ludo  tanquam  ex  equo  Trojano  meri 
principes  prodierunt  (4).  Praestantissimos  igi- 
tur discipulos  habuit  in  omni  studiorum  genere  , 
idemque  discipulorum  , qua  poliebat,  nobilitate 
Aristotelem  quoque  excitavit , ut  artem  orato- 
riam tradere,  scriptisque  eam  illustrare  incipe- 
ret (5).  Illius  autem  opera  ac  studio  opus 
vspi  'PyTopncyc  conscriptum  est,  ex  quo  de  Grae- 
corum in  hac  arte  progressibus  judicari  potest. 

Ad 


(1)  Dionys.  Halic.  de  Isoer.  c.  1 : » 

p«eA«/3fiw  t«v  utrx yriv  ra»  Xoyav  Ino  vav  ntp\  Topytctv  xxi  Up»~ 
vety opcc»  (toQio-tcov  , nparoq  *%apws  uno  tu v zpttrTixav  rs  xx» 
QvrixZ v tnc  reug  n oXiTtxov$f  xul  mp\  recuri v>  (rnov^et^uv  r>ia 
i7ri<TTVfA7)v 

(2)  Cie.  de  Orat.  1.  II.  c.  3. 

(3)  Id.  Brut.  c.  8. 

(4)  Id.  de  Orat.  1.  II.  c.  22.  Cf.  Id.  Orat.  c.  13, 
vitri  haec  verba  leguntur : » Plato , exagitator  omnium 
lilietorum,  hunc  miratur  unum.” 

(5)  Cio.  de  Orat.  1,  III.  c.  35,  Quinct.  Inst.  Orat, 
1.  III.  c.  1.  § U. 

Ad  magnam  igitar  perfectionis  gradum  rhe- 
torica apud  Graecos  pervenerat,  licet  corru- 
ptelae jam  hic  illic  apparuissent  initia , quo  tem- 
pore Atheniensium  legati  in  urbem  profecti 
sunt : unde  facile  patet , quantos  fructus  ad  di- 
cendum Romani  ab  iis  percipere  potuerint.  Ne- 
que tamen  ideo  continuo  Rhetorices  studia  in 
urbe  effloruerunt.  Vehementer  enim  obstabat 
nimius  antiquitatis  amor,  Rornanis  prae  aliis 
gentibus  insitus : praeterea  verebantur  princi- 
pes in  civitate  viri , ne  una  cum  Graeca  insti- 
tutione Graeci  mores  inducerentur,  qui  pristi- 
nam opprimerent  severitatem  et  morum  sim- 
plicitatem. Quibus  fortasse  metus  accede- 
bat, ne  ex  infima  etiam  plebe  homines  ex- 
sisterent , dicendi  facultate  praediti , qui  juris 
aequabilitatem  defenderent , atque  , hisce  in- 
nixi praesidiis,  patriciorum  potestatem  frange- 
rent. 

Parva  igitur  Romae  Rhetorices  fuere  initia, 
neque  magnopere  publicarum  scholarum  nume- 
rus crescere  poterat;  quum  alii  domi  privatos 
magistros  liberis  praeponerent ; alii  vero  ipsi 
filiorum  institutionem  curarent ; alii  denique 
in  ipsam  Graeciam  filios  erudiendos  mitterent. 
Haec  omnia,  quum  postea  elegantiora  studia 
promovisse  censenda  sint,  diu  tamen  ea  Ro- 
mae retardarunt.  Contra,  judiciorum  ratione 
melius  ordinata , oratoribus  latior  campus  os- 
ten- 

tendendae  eloquentiae  aperiebatur.  Tum  enim 
non  tantum  in  senatu  et  coram  plebe  artis 
praecepta  ad  vitae  communis  usum  adbibere 
poterant,  sed  etiam  caussas  privatas  coram  ju- 
dice disceptabant ; quae  juris  certamina , ut 
apud  Graecos,  sic  quoque  apud  Romanos, 
maximam  vim  habuerunt  ad  rhetorices  studia 
promovenda,  propterea  quod  oratorem  multis 
rebus  adstrictum  tenere  solebant , quibus  in  di- 
cendo sese  accommodaret  (i). 

Quum  vero  deinceps  Graecorum  consuetudi- 
ne plurimi  Romani  bonarum  litterarum  fructus 
et  suavitatem  ultimis  labiis  degustassent , Cen- 
sores prohibere  non  potuerunt,  quominus  La- 
tini etiam  Rhetores  in  urbe  scholas  aperirent. 
Nam  quum  frequens  juventus  ad  eorum  ludos 
conveniret , totosque  ibi  desideret  dies , anno 
Urbis  662  , tollere  edicto  eos  non  potuerunt  (2). 

Pau- 

li) Unde  non  defuerunt,  qui  rostris,  £yep«, 

foro,  clepsydrae,  sim.que  rhetoricen  originem  debere 

dicerent.  Yid.  hac  de  re  doct.  A.  S r,  in 

Symbol.  Theol.  T.  VII.  q.  287. 

(2)  Edictum  memoravit  Suetonius  , de  Clar.  llhet.  c.  1. 
Continebatur  hisce  verbis  : » Cn.  Domitius  Aenobarbus 
et  L.  Licinius  Crassus , Censores , ita  edixerunt : Re- 
nuntiatum est  nobis , esse  homines , qui  novum  genus 
disciplinae  instituerunt : ad  quos  juventus  in  ludum 
conveniat : eos  sibi  nomen  imposuisse  Latinos  Rheto- 
res : ibi  homines  adolescentulos  totos  dies  desidere. 

Ma- 

Paulatim  enim  artis  utilitas  atque  honestas  plu- 
ribus apparuerat , multique  eam  praesidii  caus- 
sa et  gloriae  appetebant  (i). 

Haec  habui , quae  de  rhetoricorum  studio- 
rum principiis  apud  Romanos  praemitterem. 
Sub  illud  tempus,  quo  edictum  censorium  pro- 
mulgatum fuit , commode  initia  statui  possunt 
illius  disciplinae  scholasticae , cujus  nunc  ra- 
tionem sumus  exposituri.  Inde  autem  histo- 
riam incipiens,  non  tamen  nego  ante  illud 
tempus  fuisse  hunc  illumve  rhetorem , qui 
scholam  Romae  habuerit.  Sed  quoad  historica 
testimonia  permittent,  historiam  illam  usque 
ad  Hadriani  tempora  persequar.  Verum  in  tan- 
ta argumenti  gravitate  dici  vix  potest,  quam 
parum  adjumenti  ad  accuratam  hujus  rei  his- 
toriam contexendam  cum  veteres  tum  recentio- 

res 

Majores  nostri , quae  liberos  suos  discere , et  quos  in 
ludos  itare  vellent , instituerunt.  Haec  nova , quae 
praeter  consuetudinem  ac  morem  majorum  jiunt , ne- 
que placent,  neque  recta  videntur . Quapropter  et 
iis , qui  eos  ludos  habent , et  iis , qui  eo  venire  con- 
suerunt, videtur  faciendum , ut  ostendamus  nostram 
sententiam,  nobis  non  placere Eandem  rem  apud 
Cic.  de  Orat.  1.  III.  c.  24  confirmat  Crassus , qui  rhe- 
torum institutionem  ludum  impudentiae  appellare  non 
dubitavit.  Cff.  Auct.  Dial.  de  Orat.  c.  35,  et  Geli. 
Noct.  Att.  1.  XV.  c.  11,  qui  idem  Censorium  edictum 
retulit. 

(1)  Sueton.  1.  1.  c.  1. 

res  scriptores  exhibeant.  Quam  ob  rem  ne- 
mo paulo  prudentior  postulabit,  ut  ad  omnes, 
quae  de  his  scholis  proponi  possint,  quaestio- 
nes respondeam  , quantum  salis  sit.  Verum  in 
magnis  voluisse  sat  est. 


DISPUTATIO 


DE 

PRAECEPTORIBUS  IN  RHETORUM 
SCHOLIS  APUD  ROMANOS. 


§ I. 


Rerum  pertractandarum  distributio , 

Jn  disquisitione  de  Rhetorum  scholis  haud  alie- 
num videtur , ut  ante  omnia  agamus  de  iis , 
qui  in  his  scholis  docuerint,  et  de  eorum  disci- 
pulis. A praeceptoribus  igitur  initium  facientes  , 
singulatim  exponemus  primum  de  gente,  ex  qua 
oriundi  fuerint,  de  variis  Rhetorum  sectis , de 
eorum  nominibus ; deinde  inquiremus  in  hono- 
raria , quibus  variis  temporibus  ornati  atque 
de  honoris  loco , quo  in  civitate  habiti  fue- 
rint ; postremo  celeberrimos  eorum  breviter 
notabimus,  et,  quae  de  eorum  rebus  memo- 
rabilia visa  fuerint  , referemus, 

B § II. 

§ II. 

Ex  quanam  gente  oriundi  fuerunt  ? 

Ex  iis , quae  in  prooemio  disputavimus  , per- 
spicuum est  ante  Ciceronis  tempora  Rhetores , 
qui  Romanos  docerent,  Graecae  fuisse  origi- 
nis. Neque  tantum  hi  Graecae  doctrinae  glo- 
riam conciliarunt , quamdiu  in  Romanis  nemo 
esset , qui  rhetorica  praecepta  traderet , verum 
diu  post  auctoritate  Latinos  Rhetores  vicerunt. 
Quum  enim,  puero  Cicerone,  Plotius,  primus 
Latinorum  Rhetor  (i),  scholas  aperiret,  Cice- 
roni non  licebat  eum  audire.  Ipsius  testimo- 
nium ex  epistola  ad  M.  Titinium  scripta  habet 
Suetonius:  » Equidem ait,  )>  memoria  te- 
neo , pueris  nobis  , primum  Latine  docere  coe- 
pisse L.  Plotium  quendam : ad  quem  quum 
fieret  concursus,  quod  studiosissimus  quisque 
apud  eum  exerceretur , dolebam  mihi  idem  non 
licere.  Continebar  autem  doctissimorum  ho- 
minum auctoritate , qui  existimabant , Graecis 
exercitationibus  ali  melius  ingenia  posse”  (2). 
Qui  locus  uti  docet  meliora  studia  in  Roma- 
nis illius  temporis  jam  aliquatenus  efferbuisse, 

ita 

(1)  Senec.  Controv.  1.  II.  praef. ; Quinctil.  Inst.  Orat. 
1.  II.  c.  4.  § 42. 

(2)  Sueton,  de  clar.  Rhetor,  c.  2. 

ita  simul  ostendit  Plotii  exercitationes  nonnisi 
tenuia  disciplinae  initia  complexas  fuisse  (i). 
Nam,  ne  ad  doctissimorum  hominum  auctori- 
tatem provocem,  qui  Ciceronem  puerum  ad 
Graecum  quam  ad  Romanum  Rhetorem  mitti 
mallent,  Cicero  ipse  in  scriptis  suis  haud  semel 
significat,  se  in  omni  re  litteraria  Graecis  pri- 
mas tribuisse  partes.  Post  Piotium  vero  plu- 
res  celeberrimi  nominis  Rhetores  Romanae  ori- 
ginis prodierunt , in  quibus  eos  , qui  ex  Gal- 
lia , Hispania  et  Asiaticis  provinciis  ortum  du* 
cebant,  minime  ultimo  loco  censeri  velim : 
quod  infra  clarius  apparebit,  quum  nonnullo- 
rum nomina  et  res  gestas  notavero.  Semper 
vero  una  cum  Latinis  Rhetoribus  Graeci  locum 
suum  in  urbe  et  provinciis  tuiti  sunt , ut  cele- 
berrimi quique  viri , et  Augustus  adeo  impera- 
tor , eorum  institutione  usi  fuerint. 

§ III. 

Variae  Rhetorum  sectae . 

Rhetorum  variae  fuerunt  sectae.  Quando  eae 
exstiterint,  haud  facile  dijudicari  potest.  Vi- 
dentur autem  potissimum  e diversis , quas  proll- 

te- 

(1)  Egregie  cum  bis  conspirat  judicium  Crassi  apud 
Cicer,  de  Orat.  1.  III.  c.  24. 

tebantur , sententiis  originem  duxisse,  nisi  forte 
favor,  quo  hunc  illum  ve  dicendi  magistrum 
colerent,  discentes  impulerit,  ut  alii  aliam 
sectam  sequerentur. 

De  sententiarum  quidem  diversitate  multum 
retulerunt  antiqui.  Sic  magnam  eruditorum  dis- 
crepantiam fuisse  discimus  de  rhetorices  divi- 
sione. Plurimi  quinque  ejus  partes  esse  sta- 
tuerunt : inventionem  , dispositionem  , elocu- 
tionem , memoriam , pronuntiationem  sive 
actionem . Hanc  quoque  divisionem  Quincti- 
lianus  probavit:  verum  fuit  Albutius , atque 
cum  eo  multi , qui  memoriam  actionemque  ad 
artis  rhetorices  partes  referri  posse  negarent, 
quippe  quae  natura  non  arte  contingerent. 
Actionem  ejusdem  disciplinae  partem  esse  ne- 
gavit Thrasymachus  (i).  De  his  igitur  simi- 
libusque quaestionibus  maxime  inter  se  quae- 
sivisse Rhetores  videntur;  atque  inde  sectae 
manasse.  Augusti  quidem  tempore  celebris  se- 
cta fuit  Apollodoreorum  , ab  Apollodoro  Perga- 
meno dicta,  et  Theodoreorum,  qui  a Theodoro 
Gadareo  nomen  habebant.  Ut  quodammodo 
perspiciamus , quibus  de  rebus  scholae  illae 
dissenserint  (2),  unum  exemplum  afferre  lubet. 

Sta - 

(1)  Quinctil.  Inst.  Orat.  1.  III.  c.  3.  § 1 sqq. 

{2)  Cf.  Senec.  1.  II.  Contr.  9.  Quinctil.  Inst.  Orat. 
1.  III.  c.  3.  § 8,  c.  11.  § 26%  1.  IV.  c.  2.  § 32. 

Status  sive  constitutio  in  antiqua  rhetorica 
vocabatur  quaestio , ex  qua  causa  nascitur  ( i). 
Ejusmodi  status  commode  ad  tria  genera  re- 
ferri posse  dixit  Cicero  in  libris  de  Oratore  , 
in  prioribus  scriptis  aliam  divisionem  secutus. 
Sunt  autem  haec  genera:  conjecturale , gene- 
rale, definitivum . » Ita  sunt,”  inquit , » tria 

omnino  genera  , quae  in  disceptationem  et  con- 
troversiam cadere  possint : i.  quid  fiat  , fac- 
tura futurumve  sit  (h.  e.  conjecturale') ; 2.  qua- 
le sit  (generale')-,  3.  quomodo  nominetur  ( de- 
finitivum)M  (2).  Similiter  Quinctiliarras  negat , 
ullam  juris  disceptationem  esse,  quae  non  pos- 
sit finitione , qualitate  , conjectura  explicari. 
Hi  vero  praestantissimi  viri  neque  sibi  semper 
in  hac  divisione  constiterunt  (3),  neque  Rheto- 
rum vulgus  sibi  habuere  consentiens,  cum  alii 
unum,  alii  quinque,  alii  plures  status  sume- 
rent. Sed  Apoliodoreorum  , Theodoreorum  ali- 
arumque  sectarum  , Hermagorae  etiam  Theodo- 
rei, de  statibus  sententias  data  opera  memora- 
vit Quinctilianus  (4). 

In  iis  sectis , quae  praeceptoris  potissimum 
fama  floruere,  ea  censenda  est,  quae  a Fron- 
tone nomen  habuit.  Fronto  sub  extrema  Ba- 
dii- 

(1)  Cic.  de  Inv.  1.  I.  c.  8: 

(2)  Gic.  de  Orat.  1.  II.  c.  26. 

(3)  Quinelil.  Inst.  Orat.  1,  V II.  c.  5.  § 1 , 1.  V.  c.  13. 

§ 8.  coli.  1.  III.  c.  6.  § 03.  (4)  Ib.  1.  III.  c.  6. 

driani  tempora  floruit , mira  facultate  nobilis 
discipulorum  animos  sibi  conciliandi.  Is  quo- 
niam  peculiari  dicendi  genere  utebatur  et  fama 
praeter  ceteros  Rhetores  multo  nobilissima  ce- 
lebrabatur, novam  eloquentiae  sectam  auspica- 
ri visus  est  (i).  Frontonianorum  catalogum  ex- 
hibet commentarius  A.  Maji , praemissus  editio  - 
ni operum  inedit.  M.  Cornelii  Frontonis  P.  I. 
pag.  xxvil. 

§ IV. 

De  nominibus , quibus  Rhetores 
insigniebantur . 

Diversis  Rhetores  apud  Romanos  insignie- 
bantur nominibus , partim  a Graecis  acceptis , 
partim  a munere,  quo  fungebantur,  desumtis, 
partim  a loco,  in  quo  docebant;  et  alia  quidem 
cum  aliis  habebant  communia,  alia  vero  sibi 
propria  reservabant. 

Rhetores.  Quemadmodum  Graecis  pyrup  di- 
cebatur, qui  artem  dicendi  tradebat,  vel  ipse 
orationes  habebat,  ita  utramque  vim  vox  Lati- 
na retinuit.  Cicero  alicubi  Graecorum  vocem 
i oiljTap  eloquens  vertit  (2).  Sicut  apud  Graecos 
a voce  pyrap  verbum  est  pyTopi^siv , ita  in  anti- 
quissima Latinitate  reperitur  rhetoricare  , quod 

Grae- 

Jl)  Macrob.  Satura.  I V.  c.  I,  (2)  Orat.  c.  19. 


'(  23  ) 


Graecorum  verbo  respondet.  Hoc  enim  habet 
Naevius  apud  Nonium  c.  2.  n.  74.  2 ; deponens 
rhetoricari  invenitur  apud  Tertullianum  de  re- 
surrect.  carn.  c.  5(i).  Vocantur  etiam  rhetori- 
cae praeceptores  (2) , et  rhetorici  doctores  (3). 

Oratorum  nomine  dicendi  magistros  dictos 
fuisse  non  apparet.  Distinguuntur  enim  sae- 
pissime Rhetores  et  Oratores  (4);  verum  quum 
iidem  , ut  alibi  indicabimus  , et  Rhetores  saepe 
essent  et  simul  caussas  dicerent , de  iisdem 
utrumque  nomen  usurpari  potuit.  Porro  ab  ea 
muneris  parte,  quae  in  fictis  caussis  meditan- 
dis (in  declamando ) versabatur , declamatores 
dicti  sunt  (5).  Declamatio  enim  , ut  ait  Quin- 
ctilianus  (6),  forensium  actionum  meditatio  est ; 
qui  alibi  declamationem  consiliorum  judicio- 
rumque imaginem  appellat  (7). 

Pro- 

(1)  Cf.  Nolten.  lex.  antibarb.  p.  714  in  voce. 

(2)  Sueton.  Tib.  c.  57. 

(3)  Cic.  de  Orat.  1.  I.  c.  19,  I.  II.  e.  18,  19. 

(4)  Senec.  1.  III.  Contr.  16,  Plin.  1.  IV.  Ep.  11. 

(5)  Vox  illa  declamare  Ciceronis  tempore  antiquior 
esse  non  videtur,  cf.  Meijer.  ad  Cic.  Brut.  c.  90.  Dc 
frequentativo  declamitare  idem  ex  ipso  Cicerone  con- 
stat, vid.  Brut.  ibid.  Per  jocum  tales  homirKJs  cla- 
matores vocat  Cicero , de  Orat.  1.  III.  e.  34.  Ceterum 
cum  Quinctiliano  consentit  glossator  ad  Petron.  Satyr. 
c.  1 : » declamatores,”  inquit,  » sunt,  qui  forenses 
actiones  meditantur  caussisque  fictis  se  exercent.” 

(6)  Inst.  Orat.  1.  IV.  c.  2.  § 29.  (7)  Ib.  1.  U.  c.  10.  § 12. 


( 24  ) 


Professores  ; Eloquentiae  Professores . Sic 
dici  coeperunt  a profitendo , aetate  Quinctilia- 
ni  et  Plinii  * quanquarn  hoc  nomen  non  unice 
iis  tribui  solebat,  qui  artem  rhetoricam  doce- 
bant, verum  etiam  de  grammaticis  aliarumque 
disciplinarum  doctoribus  usurpatum  esse  vide- 
tur (i).  De  Rhetoribus  illud  satis  solenne  fuis- 
se discimus  ex  Plinii  loco  (2)  , ubi  de  Valerio 
Liciniano  Rhetore  verba  faciens,  nulla  artis 
mentione  facta , scribit : )>  Audistine  (eum)  — 
in  Sicilia  profiteri.”  Latinorum  voci  profi- 
teri respondere  InnyykwsGQou  Graecorum , quod 
sophistarum  proprium  erat,  animadverterunt 
Lexicographi. 

Magistri  $ magistri , qui  rhetorici  vocan- 
tur ; dicendi  magistri ; eloquentiae  magis- 
tri; dicendi  artifice  & et  doctores  (3).  Artifi- 
ces a Cicerone  et  Quinctiliano  saepius  vocan- 
tur; quod  vix  tamen  commune  Rhetorum  no- 
men crediderim.  Plato  KoyoSottixhovQ  dicendi 
artifices  vocat  (4). 

Scholastici.  Schola  ( ex °^)  otium  notat.  No- 
tissima res  est,  antiquos  tempus,  quo  a rebus 

pu- 

(1)  Sueton.  de  111.  Gramm.  c.  4,  9. 

(2)  L.  IY.  ep.  11.  Cf.  1.  II.  ep.  18. 

(3)  Cic.  Philipp.  II.  c.  17;  de  Orat.  1.  I.  e.  12;  ib, 
c.  10;  Quinctil.  inst.  Orat.  1.  II.  e.  5.  § 5 ; Cic.  de 
'Orat.  1 I.  c,  fi;  ib.  c.  32;  Quinctil.  I.  Xi.  c.  3.  § 112. 

(4)  Phaedr.  p.  266.  E. 

publicis  vacabant,  praecipue  literarum  studiis 
impendisse.  Inde  otium  literarium  dicunt,  et 
loca,  in  quibus  literis  operam  navabant,  scho- 
lae dicebantur.  Scholasticus  is  erat,  qui  lite- 
ris colendis  tempus  terebat.  Hoc  nomine  ap- 
pellabantur studiosi  juvenes  , qui  in  scholis  dis- 
cebant (i):  qua  vi  vocem  Graecam  c%oh<z<rTiXQg 
in  Antonini  de  rebus  suis  commentariis  (2)  po- 
sitam esse,  notavit  Gatakerus.  Praesertim  ve- 
ro eo  nomine  dicebantur  docentes , primum  di- 
versarum artium  , tum  vero  rhetorices.  Sic  in 
Dial.  de  causis  corrupt.  eloquent.  c.  35.  » At 
nunc  adolescentuli  nostri  deducuntur  in  scenas 
scholasticorum , qui  Rhetores  vocantur.” 

Sophistae.  Sophista  est,  apud  quem  dicendi 
artificium  discitur 5 cf.  Juven.  Sat.  VII.  vs.  i65. 

5 V, 

De  me  ree  de  Rhetoribus  oblata . 

Varia  lue  quaeri  possunt:  et  primum  quidem 
a quibusnam  ea  data , vel  potius , fuerintne 
mercedes  publicae  an  vero  privatae. 

Diu  apud  Romanos  Rhetores  docuerunt  sine 
ulla  mercede  publice  iis  concessa.  Ita  fiebat, 
ut,  sicut  artifices,  artem  suam  pretio  discen- 
ti- 

(1)  Quincti!.  Inst.  'Orat.  1.  XII.  c.  11.  § 10. 

(2)  L.  I.  § 16. 

tibiis  venditarent.  De  PJutarchi  loco,  qui  est 
in  Quaest.  Rom.  (59)  : » o\ps  tjptjavTo  pucOou  £i- 

$%<TK£IV  , na,)  TTpOOTOq  UV£CC%£  </ pttftftXTO^tiuVKKhsTGV 
Xnvpioq  K xpplhiog  d7rshsuQspo<;  KapffiXiou  tov  5T/jw- 
Tou  y<x,p<,£T\v  snfi<x,XovToq*y  difficilis  quaestio  est. 
Etenim  ex  Spurio  Carbilio  liberto  memorato 
inteliigitur , annum  Urbis  fere  600  designari, 
quo  tempore  disciplinas  mercede  tradere  Ro- 
mae non  inaudita  res  erat.  Itaque  cum  Wo« 
wero  (1)  peculiaris  quaedam  ars  in  Spurii  in- 
stitutione quaerenda  est;  aut  statuendum  , ante 
eum  tale  ypafzpuzToS&xtncxfaiov  non  in  usu  fu- 
isse. Quidquid  hac  de  re  judicatur,  privata 
Rhetorum  illis  temporibus  merces  erat.  Con- 
veniebat igitur  parentes  inter  et  Rhetorem  de 
pretio,  quo  dato,  liberos  institueret.  Quorum 
nomen  celebrius  erat , quorumque  scholae  ma- 
gno discipulorum  numero  frequentabantur , eo- 
rum institutio  majori  pretio  constabat.  Inde 
enim  explicandum  esse  Romanorum  morem 
pueros  non  continuo  eminentissimo  doctori  tra- 
dendi, sed  detinendi  apud  minores,  quem  con- 
queritur Quinctilianus  (2),  verosimile  est.  Non 
vero  semper  de  mercedibus  pacti  sunt  prae- 
ceptores atque  parentes.  M.  certe  Antonium 
Gniphonem  nunquam  hoc  fecisse  auctor  est  Sue- 
to- 


(1)  De  Polymath.  c.  h. 

(2)  Inst.  Orat.  1.  II.  e.  3.  § 1 

tonius  (i).  Deinde  praesertim  a nobilioribus 
honoraria  accipiebant,  et  a Senatoribus,  quos 
fautores  habebant.  Usu  enim  venit , ut  illi  suo 
sumtu  Rhetorem  alerent , ad  quem  studiosa  ju- 
ventus conflueret  (2). 

De  tempore , quo  pecunia  solvebatur , pa- 
rum constat.  Dicebatur  illud  Minerval  $ quod 
sic  dictum  videtur  a Minervae  festo,  quo  di- 
scipuli magistro  mercedem  afferebant.  Non  e- 
nim  Macrobii  tempore  in  Quinquatribus , qui 
in  honorem  Minervae,  inense  Martio /celebra- 
ri solebant,  Minerval  tantum  praeceptoribus 
datum  fuisse,  antiquitas  hujus  nominis  mihi  e- 
vincere  videtur  (5). 

Altera  quaestio , quam  hoc  loco  tractare  ope- 
rae pretium  est,  refertur  ad  mercedis  quan- 
titatem. 

Si  Juvenalem  audiamus , privata  haec  mer- 
ces tenuissima  fere  fuit.  Is  enim  eam  lautis- 
simam dicit,  quum  habeant  accipiantque  tan- 
tum pecuniae,  quo  frumentum  emere  possint  (4). 

Ro- 

(1)  De  111.  Gramm.  c.  7. 

(2)  Cf.  Casaub.  ad  Sueton.  Vespas,  c.  18. 

(3)  Macrob.  Saturn.  1.  I.  c.  12 : » hoc  mense  (Mar- 
tio) mercedes  exsolvebant  magistris.”  Bernhardijus , 
Grundr.  d.  Rom.  Litt.  p.  22,  judicat  Macrobium  h.  1. 
de  suo  tantum  tempore  loqui , e j usque  dicta  de  priori- 
bus temporibus  non  valere. 

(4)  Sat.  VII.  vs.  17 1 : 

Er- 

Romanis  enim  hoc  moris  erat,  ut  in  balneis, 
villis  aedibusque  condendis  nullis  surntibus  par- 
cerent, nec  parci  essent  in  epulis  magnificen- 
tissimis  habendis,  sed  institutionem  liberorum 
suorum  parum  curarent.  Et,  si  citharoedo  pro 
una  productione  ducenta  sestertia  concedere 
non  gravarentur,  difficulter  totidem  Rhetori 
per  annum  concessissent  (i).  Pretium  autem, 

quod 

» Ergo  sibi  dabit  ipse  rudem , si  nostra  movebunt 
Consilia,  et  vitae  diversum  iter  ingredietur, 

Ad  pugnam  qui  rhetorica  descendit  ab  umbra , 
Summula  ne  pereat , qua  vilis  tessera  venit 
Frumenti : quippe  haec  merces  lautissima”  — — 

(1)  Juv.  Sat.  VII.  vs.  229: 

— ~ — »Sed  vos  (parentes!  scii.)  saevas  imponite  leges, 
Ut  praeceptori  verborum  regula  constet, 

Ut  legat  historias;  auctores  noverit  omnes., 

Tanquam  ungues  digitosque  suos  : ut  forte  rogatus , 
Dum  petit  aut  thermas  aut  Phoebi  balnea,  dicat 
Nutricem  Anchisae,  nomen  patriamque  novercae 
Anch emoli  : dicat , quot  Acestes  vixerit  annos , 

Quot  Siculus  Phrygibus  vini  donaverit  urnas  ? 

Exigite,  ut  mores  teneros  ceu  pollice  ducat, 

Ut  si  quis  cera  vultum  facit:  exigite,  ut  sit 
Et  pater  ipsius  coetus,  ne  turpia  ludant, 

Ne  faciant  vicibus.  Non  est  leve,  tot  puerorum 
Observare  manus  oculosque  in  line  trementes. 

Haec,  inquit,  cures,  et,  quum  se  verterit  annus , 
Accipe , victori  populus  quod  postulat , aurum.” 

Ex  quo  loco  apparet  disciplinarum  praeceptores  per 
totum  annum  non  majus  praemium  consecutos  fuisse, 

quam 

quod  Rhetores  accipiebant,  illud  superabat, 
quod  Grammaticis  tribuebatur  (i).  Neque  o- 
mittendum  est , Satirarum  scriptorem  harum 
rerum  testem  esse  minus  locupletem.  Juvena- 
lis enim  , quum  Sat.  VII  parentum  avaritiam 
in  iis,  quae  ad  liberorum  informationem  per- 
tinerent , perstringit , ea,  quae  de  Rhetorum 
honorariis  dicit,  nonnihil  exaggerasse  censen- 
dus est.  Hoc  certe  satis  constat  labem  avari- 
tiae non  eum  in  modum  Romanis  adhaesisse , 
ut  nulli  omnino  essent,  qui  doctores  juventu- 
tis lautius  tractarent.  Ita  enim  Gniphonem 
novimus  plura  ex  liberalitate  discentium  con- 
secutum esse,  quum  nunquam  de  mercedibus 
pacisceretur  (2).  Porro  de  Antonio  Cicero  re- 
fert, eum  S.  Clodio  Rhetori  duo  millia  juge- 
rum campi  Leontini  assignasse.  Quod  vero 
quam  insigne  donum  visum  fuerit  illis  tempo- 
ribus, ex  Ciceronis  verbis  colligi  potest:  » At 
quanta  merces  data  est  Rhetori?  Audite,  au- 
dite , P.  C. ; et  cognoscite  reip.  vulnera.  Duo 
millia  jugerum  campi  Leontini  S.  Clodio  Rhe- 
tori assignasti , et  quidem  immunia , ut  populi 

Ro- 


quam  una  hora  victoribus , h.  e.  iis , qui  in  ludis  cir- 
censibus, vel  in  amphitheatro,  vel  in  theatro  vicerant, 
populi  suffragio  contingeret. 

(1)  Juv.  Sat.  VII.  vs.  217. 

(2)  Suet,  de  111.  Gramm.  c.  7, 

Romani  lanta  mercede  nihil  sapere  disceres”  ( i 
Sed  praeter  tenuitatem  mercedis  accidit  il- 
lis temporibus,  quod  ne  nunc  quidem  ignotum 
est : negligenter  solvebantur  debita , atque 
constituti  pretii  pars  a servis  abripiebatur . 

In  debitis  mercedibus  solvendis  adeo  negli- 
gentes  erant  discipuli,  ut  plures  dicendi  ma- 
gistri, umbratilis  vitae  pertaesi,  e scholis  tran- 
sirent ad  forum  , atque  patroni  fierent  caussa- 
rum , quorum  vita  minus  molesta  et  quaestuo- 
sior erat. 

Deinde  non  ipsi  parentes  mercedem  solve- 
bant apud  Romanos,  sed  fiebat  hoc  per  dis- 
pensatorem sive  servum , cui  aeris  cura  deman- 
data erat.  Hic  pecuniam  tradebat  paedagogo. 
Jam  vero  de  horum  servorum  fide  in  tradenda 
hac  pecunia,  sic  Juvenalis  scribit,  paullo  ante 
de  mercedum  exiguitate  conquestus: 

))  et  tamen  ex  hoc 

(Scii. , quod  grammaticus  labor  meruit) 
Discipuli  custos  praemordet  Acoenonoetus 
Et,  qui  dispensat,  franget  sibi**  (2). 

Ex  illis  praemorsibus  paedagogi  et  dispensato- 
ris fraudibus  audacioribus  haud  raro  lites  co- 
ram judice  ortae  esse  videntur.  Etenim  in  ea- 
dem Satira  Juvenalis  testatur: 

» Ra- 
ti) Phiiipp.  II.  c,  17,  (2)  Sat.  VII.  vs.  216. 

» Rara  tamen  merces  5 quae  cognitione  tribuni 

Non  egeat”  (i). 

h.  e.  raro  merces  praeceptori  solvitur,  acl  quam 
non  requiratur  judicium  tribuni.  Tribunus  il- 
le aerarius  est,  qui  de  levioribus  caussis  rebus- 
que pecuniariis  cognoscebat. 

Labente  vero  tempore  publica  merces  rhe- 
toribus concessa  est.  Vespasianus  primus  e 
fisco  Latinis  Graecisque  Rhetoribus  annua  cen- 
tena constituit  (2).  Hoc  pretium  valde  exi- 
guum esse  pro  illis  temporibus  liquet:  nam 
Terpno  Diodoroque  citharoedis  pro  una  pro- 
ductione data  ducenta  sunt:  quam  ob  rem  ar- 
tes musicas  Martialis  (3)  pecuniosas  vocat. 
Verumtamen  Medicis  ducena  saltem  quinqua- 
gena annua  merces  fuit  (4).  Privatorum  ho- 
minum dona  his  publicis  mercedibus  exclusa 
fuisse  nullo  modo  apparet:  quam  ob  caussam 
illis  temporibus  plus  lucri  cum  eloquentiae 
professione  conjunctum  fuisse  videtur:  nam 
(verosimiliter  de  temporibus  post  Neronem) 
scribit  Suetonius:  » Professorum  adeo  copia 
floruit,  injecto  magno  hominibus  studio,  ut 
nonnulli  ex  infima  fortuna  in  ordinem  Senatori- 
um atque  ad  summos  honores  processerint”  (5). 

In- 
ii) Sat.  VII.  vs.  228.  (2)  Suet.  Vespas,  c.  18. 

(3)  L.  V.  Ep.  56. 

(4)  Plin.  Hist.  Nat.  1.  XXII.  c. 

(5)  De  Cdar.  Rhet.  c.  1. 

Inter  beatos  illos , quibus  ars  opes  afferret , 
fuit  Quinctilianus.  Hunc  enim  plures  saltus 
Labuisse  legimus  (i).  Plinius  quidem  animo 
eum  beatissimum , sed  modicum  facultatibus 
fuisse  tradit  (2);  sed  Plinius  ipse  ditissimus 
ita  judicare  potuit:  quum  tamen,  si  compare- 
tur cum  plurimis  illius  temporis  Rhetoribus, 
satis  opibus  instructus  esse  potuerit.  Quan- 
quam , si  vere  dicam , hac  de  re  ut  satis  com- 
pertum sit,  multum  abest.  Nomen  enim  Quin- 
ctiliani  apud  Juvenalem  pro  Rhetore  quocunque 
celebri  inveniri,  quis  ignorat? 

Eadem  difficultate  laborat  quaestio  de  hono- 
rariis , quae  Rhetoribus , munere  suo  perfun- 
ctis , publice  tribuebantur . Ea  in  usu  Quin- 
ctiiiani  et  Juvenalis  aetate  fuisse  probabile  est. 
Hic  enim  loquitur  alicubi  de  honorariorum 
rhetoricorum  tenuitate , additque  se  ipsis  aucto- 
rem esse,  ut  ipsi  se  rude  donent:  unde  non 
temere  efficias,  eos  publice  rude  donari  jam 
tum  consuevisse.  Et , si  Institutionum  Oratoria- 
rum consideremus  exordium  : » post  impetratam 
studiis  meis  quietem,  quae  per  viginti  annos 
erudiendis  juvenibus  impenderam”,  rogare  im- 
promptu  est , cur  hanc  sibi  quietem  expetere 
debuerit,  nisi  ejus  labor  cum  aliquo  publico 
fructu,  esset  conjunctus.  Et  quamvis  de  mu- 

ne- 

(1)  Juv.  Sat.  VII.  vs.  188.  (2)  L.  VI.  Ep.  32. 

nerum  vacatione  parum  constet,  legimus  ta- 
men Hadrianum  » doctores,  qui  professioni 
suae  inliabiles  videbantur , dotatos  honoratosque 
a professione  dimisisse”  (i).  Mos  post  viginti 
docendi  stipendia  munera  doctoribus  publicis 
concedendi,  quem  non  inepte  Spaldingius  a 
Romanorum  consuetudine  in  stipendiis  milita- 
ribus tribuendis  derivat,  deinde  in  legem  ab- 
iit; cf.  Codex  Justin.  1.  XIL  tit.  1 5,  de  Pro - 
1'ess. , qui  in  urbe  Constant. 

$ VI. 

Quo  loco  Rhetores  habiti  sint . 

Locus  de  honore,  quo  habebantur  Rhetores, 
complectitur  quaestionem  de  ordine , ad  quem 
in  civitate  referebantur:  item  aestimationem , 
qua  fruebantur  pro  diverso,  quo  praediti  erant, 
ingenio  et  vitae  genere. 

Ple- 

(1)  Ael.  Spart.  in  vita  Hadrian.  c.  16.  De  honora- 
riorum ratione  tempore  sequentium  Imperatorum  cf. 
Jul.  Capit,  in  vita  Anton.  P.  c.  11  : » Rhetoribus  et 
philosophis  per  omnes  provincias  et  honores  ct  salaria 
detulit”.  Ael.  Lamprid.  in  vita  Alexandri  Sev.  c.  44: 
» Rhetoribus  , grammaticis , medicis  , haruspicibus  , me- 
chanicis , architectis  salaria  instituit,  et  auditoria  de- 
crevit, et  discipulos  cum  annonis  pauperum  hlios# 
modo  ingenuos,  dari  jussit.” 

Plerique,  non  aliter  atque  Grammatici,  li- 
bertinae conditionis  erant,  nobilis  alicujus  viri 
clientela  utentes.  Cujus  rei  argumentum  nunc 
non  afferam  libertinae  conditionis  Grammaticos , 
a Suetonio  citatos , qui  iidem  rhetoricam  tra- 
debant (i);  nam,  ut  fuerint,  qui  diserte  ab 
antiquis  memorentur,  inter  Rhetores  equestris 
ordinis  viri  (2),  temporibus  Augusti  et  quae 
proxime  secuta  sunt ; plerique  tamen  libertini 
tum  quoque  fuerunt.  Otacilius  Pilitus,  a Sue- 
tonio (3)  memoratus , libertus  erat  Pompeji  ; 
Timagenes,  dein  Caesaris  amicitia  nobilitatus, 
servus  erat  (4).  In  censum  omnino  venit  lo- 
cus Senecae,  ubi  » Blandus,”  inquit,  » Rhe- 
tor, eques  Romanus,  Romae  docuit.  Ante  il- 
lum intra  libertinos  praeceptores  pulcherri- 
mae disciplinae  continebantur , et  minime 
probabili  more  turpe  erat  docere , quod  ho- 
nestum erat  discere ” (5).  Ut  vero  non  sine 
exceptione  minoris  ordinis  homines  rhetoricam 
profitebantur,  ita  post  Plinii  tempora  Rheto- 
res honore  creverunt.  Nam  sub  Caesaribus 
Romanis  honestum  et  gloriosum  esse  coepit 
rhetoricam  publica  auctoritate  docere,  praeci- 
pue 

(1)  Suet,  de  111.  Gramm.  passitn. 

(2)  Senec.  Contr.  1.  II.  praef. 

(3)  De  Clar.  Rhet.  c.  3. 

(4)  Suidas  voce,  Senec.  1.  V.  Contr.  34. 

(5)  Senec.  Contr.  1.  II.  praef. 


( 35  ) 


pue  extra  urbem  (i).  De  Quinctiliano  , fuerit- 
iie  vir  consularis  necne , disputatur  (2).  Fron- 
tonem vero , Antonino  Pio  imperante , consu- 
lem fuisse  constat. 

De  aestimatione  quaerentibus , qua  gaudebant 
Rhetores , tenendum  est , quod  jam  animad- 
vertimus , plerosque  artem  suam  exercuisse , 
ut  haberent,  de  quo  viverent.  Ita  nonnum- 
quam evenit,  ut  eorum  avaritia  notaretur, 
quod  non  potuit  non  discipulorum  vel  paren- 
tum odium  in  eos  excitare.  Cum  porro  infe- 
rioris conditionis  homines  essent,  a nobiliori- 
bus interdum  contumeliose  tractabantur.  Or- 
bibus librum  , cui  est  titulus  Perialogos , edi- 
dit, continentem  querelas  de  injuriis,  quas 
Professores  negligenter  ab  ambitione  parentum 
acciperent  (3).  Sed  ex  eodem,  qui  hoc  nar- 
rat, scriptore  patet,  caussam  harum  injuria- 
rum 

(1)  Cf.  Perizon.  praef.  ad  Aelian. 

(2)  Cf.  Rupert.  ad  Juv..  Sat.  VII.  vs.  190-194. 

(3)  Suet,  de  III.  Gramm.  c.  9 ; quem  locum  varie 
lentarunt  viri  docti.  Burmannus  pro  negligenter  ab  am- 
bitione nec  infrequcnter  conjecit,  vel  immerentes , vel 
non  negligentes.  Legendum  esse  videtur  negligentia 
ac  ambititione.  Quae  conjectura  commendatur,  si  con- 
sideremus , nonnullos  libros  manuscr.  et  editionem  vet. 
variare  in  lectione  vocis  negligenter , pro  qua  alii  ha- 
bent negligentiae , alii  ncgligente.  Quaenam  autem 
illa  parentum  negligentia  significetur , satis  apparet  ex: 
iis,  quae  § 5 disputavimus. 

C 2 

rumnon  unice  in  parentibus  sitam  fuisse.  »Fuit 
autem  sic  scribit , » naturae  acerbae  non  modo 
in  antisophistas,  quos  omni  sermone  laceravil ; 
sed  etiam  in  discipulos,  ut  Horatius  significat, 
plagosum  eum  appellans,  et  Domitius  Marsus 
scribens : 

Si  quos  Orbitius  ferula  scuticaque  cecidit . 

Ac  ne  principum  quidem  virorum  insectatione 
abstinuit,  rell.”  Neque  magis  in  contemtu  fu- 
jsse  Rhetorum  genus,  ex  Plinii  loco,l.  IV.  ep. 
3i.  effici  potest;  ubi  legitur:  » Praetor  hic 
(Valerius  Licinianus)  modo  inter  eloquentissi- 
mos  caussarum  actores  habebatur : nunc  eo  de- 
cidit, ut  exsul  de  Senatore,  Rhetor  de  Oratore 
fieret.  Itaque  ipse  in  praefatione  dixit  dolen- 
ter et  graviter:  Quos  tibi , Fortuna , ludos 
facis  ? Facis  enim  ex  Professoribus  Senato~ 
res , ex  Senatoribus  Professores.  Cui  senten- 
tiae tantum  bilis  , tantum  amaritudinis  inest , 
ut  mihi  videatur  ideo  professus  esse,  ut  hoc 
diceret”.  Animadvertendum  est  enim  hic  agi 
de  uno  Liciniano , qui  relegatus  ob  inces- 
tum, Rhetor  de  Oratore  factus  fuerat  (i).  Et- 
enim ipse  Plinius  alibi  valde  honorifice  de  Rhe- 

to- 

(1)  Cf.  Clar.  J.  II.  Thorbecfce,  Comment.  de  C.  Asi- 
nio Pollione,  Lugd.  Bat,  1820  p.  97. 

toribus  loquitur  (i).  Pono  opportunitas  cos 
injuria  afficiendi  non  magna  erat  in  iis , qui 
cives  Romani  essent:  quo  jure  liberalium  arti- 
um cloctores  , Romae  artem  prolitentes  ^a  Julio 
Caesare  aliquando  donatos  esse  novimus  (2). 
Quin  etiam  nonnulli  ab  avaritia  adeo  fuerunt 
remoti,  et  liberali tate  sua  sese  in  animos  di- 
scipulorum et  parentum  eum  in  modum  insinu- 
bant,  ut  legum  defensione  non  indigerent  (3). 
Qua  in  caussa  illustre  exemplum  est  summi 
doctoris  Alabandensis  Apollonii,  qui,  quum 
rnercede  doceret , tamen  non  patiebatur  eos , 
quos  judicabat  oratores  non  posse  evadere , 
operam  apud  sese  perdere , dimittebatque  et , 
ad  quam  quemque  artem  putabat  esse  aptum , 
ad  eam  impellere  atque  hortari  solebat  (4). 

Praeter  avaritiam  alia  vitia  Rhetorum  suae 
aetatis  notavit  Quinctilianus  » (Praeceptores)” 
inquit,  » libenter  detinent,  quos  occupaverunt, 
parlim  cupiditate  diutius  exigendi  mercedulas  , 
partim  ambitione  , quo  difficilius  sit , quod  pol- 
licentur, partim  etiam  inscientia  tradendi  vel 
negligentia” 

(1)  L.  II.  ep.  3.  » Quo  genere  hominum  nihil  aut 

simplicius,  aut  sincerius,  aut  melius.’1 2 3 4 5 

(2)  Suet,  in  vita,  c.  42. 

(3)  Suet,  de  111.  Gramm.  c.  7. 

(4)  Cic.  de  Orat.  I.  I.  c.  28. 

(5)  Instit.  Orat.  1.  XII.  c.  11.  § 14. 

In  Romanis  Rhetoribus  fuisse , qui  res  suas 
levius  curarent,  atque  in  hoc  quoque  hominum 
genere  fuisse  nonnullos  arti  suae  minus  idoneos 
vel  impares  (i),  etiam  sine  antiquitatis  testi- 
moniis facile  credimus. 

Horum  hominum  vero  ambitio  in  caussa  e- 
rat,  cur  prudentia  adhibenda  esset  in  liberis 
dicendi  magistro  tradendis.  Facile  enim  lioc 
modo  ceteri  doctissimi  Professores  offendeban- 
tur , et  simultates  inde  suscipiebantur : quod 
praesertim  accidebat,  si  parens  vel  tutor,  vel 
quicunque  alius  pueros  ad  scholas  mittebat, 
celebris  nominis  vir  esset.  Hoc  docent  dicta 
Plinii , qui , cum  Maurico  Rhetorem  quaere- 
ret, ei  scribit.  ))  Nec  ignoro  suscipiendas  of- 
fensas in  eligendo  praeceptore.  Sed  oportet 

me 

(1)  Horum  unum  alterumque  exemplum  rcperitui* 
apud  Quinctiiianum.  Magni  nominis  Professorum  ali- 
quis, ut  opinor,  (haec  fere  scribit)  interrogatus,  quid 
esset  rxvpx  et  vo^cc , nescire  se  quidem  , sed , si  ad  rem 
pertineret,  esse  in  sua  declamatione,  respondit.  — A- 
iius  percontanti,  Theodoreus  an  Apollodoreus  esset? 
Ego , inquit , parmularius  sum.  — Hic  nimirum  igno- 
rans eas  esse  Rhetorum  sectas , et  credens  de  gladiato- 
ribus agi , parmulariis  se  favere  declaravit.  Haec  in- 
terpretatio Gesneri  est.  Quamquam  Quinctilianus  ex- 
plicasse responsum  hunc  in  modum  videtur,  quasi  Rhe- 
tor se  de  his  omnibus  nihil  scire  velle  tacite  affirmas- 
set.  Nam  addit  » nec  sane  potuit  urbanius  ex  confes- 
sione inscitiae  suae  elabi”  ; Inst.  Orat.  1,  II,  c.  11.  §2. 

me  non  modo  oilensas  , verum  etiam  simultates 
pro  fratris  tui  filiis  tam  aequo  animo  subire, 
quam  parentes  pro  suis”  (i). 

Varia  igitur  ratione  eos  discipulos  sibi  oon- 
quisivisse,  atque,  ut  eo  pervenirent,  egisse, 
quod  minus  honestum  esset,  ipsa  rei  ratio  do- 
cet. Legimus,  ne  alia  afferam,  plures  non 
tam  institutionis  bonitate,  nec  disciplinae  se- 
veritate gloriam  sibi  et  scholis  suis  celebrita- 
tem quaesivisse,  quam  turpiter  eos  hominibus 
adulatos  fuisse,  et,  quod  virtutibus  non  pos- 
sent, ambitione  effecisse  (2).  Et  sane  saepe 
evenisse  credibile  est,  quod  cecinit  Horatius: 

» Frater  erat  Romae  consulti  Rhetor,  ut  alter 

Alterius  sermone  meros  audiret  honores, 

Gracchus  ut  hic  illi  foret,  huic  ut  Mucius 

ille”  (3), 

Denique , ubi  de  aestimatione  , qua  fruebantur 
juventutis  doetores  apud  Romanos  agitur , vix 
digna  est , quae  attendatur , parentum  nonnul- 
lorum morositas  , semper  aliquid  reprehenden- 
tium , et  liberorum  suorum  stuporem  in  cul- 
pam Rhetorum  vertentium.  Fe.stive  hanc  gre- 
gem exagitat  Juvenalis , qui  parum  reputant, 

non , 

(1)  Lib.  II.  cp.  18. 

(2)  Dial.  de  Orat.  c.  29. 

(3)  Horat.  1.  II,  cp,  2.  vs,  37. 


( 4o  ) 


non , ut  c lapide  aut  trunco  signum  aliquod 
vel  imago  a statuario  exsculpitur,  ita  ex  omni- 
bus 7 etiam  tenuissimi  ingenii  pueris,  pauco- 
rum  annorum  spatio,  viros  doctos  effingi  at 
que  formari,  neque  ex  quovis  stipite  pulcrum 
simulacrum  edolari  posse  (i). 

$ VII. 

Celeberrimorum  Rhetorum  nomina 
recensentur. 

Scio  esse  nonnullos,  qui  de  Rhetorum  re- 
bus agentes  , distributionem  quandam  assumant. 
Sic  recentissimis  de  eloquentia  apud  Graecos 
et  Romanos  scriptoribus,  viris  longe  doctissi- 
mis, placuit  divisionem  Rhetorum  revocare, 
quam  Quinctilianus  dixit  antiquam  , et  pro  an- 
tiquata videtur  habuisse.  Secundum  eam  tres 
statuuntur  Oratorum  classes,  Attica,  Asiana, 
Rhodia : totidem  dicendi  genera  : totidem  Rhe- 
torum scholae.  Divisio  illa  proficiscitur  ex 
diverso  genere  eloquentiae,  quod  sive  Athe- 
nis, sive  in  Asia,  sive  Rhodi  magis  sequeban- 
tur oratores.  Atticos  volunt  pressos  luisse  et 
integros,  nihil  superfluum  admittentes;  Asia- 
nos inflatos  et  inanes  habent , judiciumque  iis 

ac 


(i)  Cf.  Juv.  Sat.  VII.  vs.  158. 

ac  modum  defuisse  affirmant.  Tertium  deni- 
que genus  Rhodium  adjecerunt,  quod  velut me- 
dium atque  ex  utroque  genere  mixtum  esse  vo- 
lunt. Qui  hoc  dicendi  genus  sectati  sint,  ne- 
que Attice  pressos,  neque  Asiane  abundantes 
fuisse.  Cujus  rei  hanc  caussam  afferunt.  Ae- 
schinem , a Demosthene  victum , Rhodum  pe- 
tiisse Rhodiosque  docuisse  artem  oratoriam. 
Itaque  gentem  illam  Atticam  recepisse  eloquen- 
tiam; isto  tamen  coelo  atque  terra  degene- 
ratam. 

Verum  continuo  in  oculos  incurrit  istius  di- 
visionis incerta  ratio.  Quam  ob  rem  idoneis 
hujus  rei  judicibus  inter  antiquos  minime  sa- 
tisfecit. Merito  enim  Quinctilianus  rogat,  quis 
Atticus  orator  hoc  modo  dicendus  sit?  » Sit 
Lysias : hunc  enim  amplectuntur  amatores  isti- 
us nominis  modum. Interrogare  tamen 

velim,  an  Isocrates  Attice  dixerit?  Nihil  e- 
nim  tam  est  Lysiae  diversum.  Negabunt.  At 
ejus  schola  principes  oratorum  dedit.  Quae- 
ratur similius  aliquid.  Hyperides  Atticus?  Cer- 
te. At  plus  indulsit  voluptati  (itaque  , hoc  enim 
vult  Quinctilianus , hic  Atticus  non  erit  At- 
ticus, sed  Asianus!).  Transeo  plurimos,  Ly- 
curgum , Aristogitona , et  his  priores  Isaeum , 
Antiphontem:  quos  , ut  homines  inter  se  ge- 
nere similes,  differentes  dixeris  specie.  Quid 

. Aeschines  ? nonne  his  latior , et  nucleatior , 

et 


( 42  ) 


et  excelsior?  Quid  denique  Demosthenes?  non 
cunctos  illos  tenues  et  circumspectos,  vi,  sub- 
limitate, impetu,  cultu,  compositione  supera- 
vit? non  insurgit  locis ? non  figuris  gaudet? 
non  translationibus  nitet?  non  oratione  ficta  dat 
tacentibus  vocem?  non  illud  jusjurandum  per 
caesos  in  Marathone  ac  Salamine  propugnato- 
res reipublieae  satis  manifeste  docet,  praecep- 
torem Platonem  fuisse?  quem  ipsum  non  A- 
sianum  appellabimus , plerumque  instinctis  di- 
vino spiritu  vatibus  comparandum?”  (i). 

Quinctilianus  multus  est  in  exemplis  afferen- 
dis, quae  ostendunt  discrimen,  quod  in  divi- 
sione modo  memorata  sumitur,  minime  verae 
rerum  naturae  congruere:  qui  locus  lectu  di- 
gnissimus est.  Nec  immerito  judicat  falli  eos , 
qui  solos  esse  Atticos  credunt  tenues , et  lucidos, 
et  significantes,  et  quadam  eloquentiae  frugali- 
tate contentos , ac  semper  manum  intra  pallium 
continentes.  Quam  ob  rem  in  clarissimis  ora- 
toribus, quorum  nobis  scripta  fortunae  benig- 
nitas servavit,  multum  haesitabimus,  utrum 
eos  ad  Asianos  an  vero  ad  Rhodios  referamus. 

Divisio  porro  illa  nullo  modo  Rhetorum  res 
illustrat  sive  conspectum  historiae  ipsorum  fa- 
ciliorem efficit.  Quinctiliani  jam  tempore  fue- 
runt, qui  Ciceronem  propter  nonnulla  loca,  in 

qui- 

(1)  Quinct.  Inst,  Orat,  1.  XII.  c.  10.  § 16. 

quibus  concitatius  dicendi  genus  adhibuit,  ad 
Asianos  referri  vellent.  Hoc  scilicet  pertur- 
bare est , non  illustrare. 

Denique  plurimorum  Rhetorum  scripta  ae- 
vum non  tulerunt.  Hos  igitur  in  certas  clas- 
ses dispescere  si  voluerimus , circumspicienda 
erunt  antiquorum  testimonia , atque  ancipiti 
horum  judicio  in  re  admodum  ambigua  fides 
erit  tribuenda  ; ut  eos  taceam,  quos  ad  cer- 
tam classem  relatos  fuisse  non  reperimus.  Quid 
multa  ? Divisio  , quam  memoravimus  , quum 
primo  loco  idoneo  fundamento  careat,  deinde 
per  se  inepta  sit,  porro  inutilis,  denique  talis, 
quae  ad  plurimos  adhiberi  nequeat,  — nulla 
opus  esse  videtur  defensione  , cur  eam  in  recen- 
sendis celeberrimis  Rhetoribus  non  simus  secuti. 

Primo  igitur  loco  huc  in  censum  veniat: 

C.  Albutius  Silus , Novariensis.  Sueton.  de 
Clar.  Rhet.  c.  6.  Non  obscurus  Professor  at- 
que auctor;  Quinctil.  Inst.  Orat.  1.  II.  c.  x5. 
§ 36.  — Porro: 

Apollodorus , Pergamenus.  Apolloniae  prae- 
ceptor fuit  Caesaris  Augusti ; Quinctil.  Inst. 
Orat.  1.  III.  c.  i.  § 17.  Ille , Theodoro  oppo- 
situs , praecipue  in  se  studia  convertit;  cf.  su- 
pra § 3.  Veneficii  reus  ab  Asinio  Pollione  de- 
fensus est,  sed  damnatus  Massiliam  secessit, ubi 
docuit;  Senec.  1,  II.  Contr.  i3. 

Apollonius , Alabandensis , cognomine  Molon. 

Vi- 

Vixit  in  insula  Rhodo  ; Strab.  Geogr.  1.  XI  V. 
p.  655  ct  66 1 , Dionys.  Halic.  de  Din.  c.  8. 
Idem  Romae  aliquamdiu  docuit;  Cic.  Brut.  c. 
89,  Valer.  Max.  Memor.  1.  II.  c.  2.  $ 3.  Ci- 
cero plus  semel  eum  audivit  ; Brut  c.  89, 90, 
91  , Quincfii.  Inst.  Orat.  1.  XII.  c.  6.  § 7. 
Et  plures  Romani , ut  Favonius,  Servius  Sul- 
picius, Luccejus;  Caesar,  Sueton.  in  vit.  c.  4. 
Torquatus  ex  ejus  disciplina  profectus  fuisse 
elicitur;  Cic.  Brut.  c.  70.  Multa  de  rhetorica 
scripsit ; Quinctil.  Inst  Orat.  1.  III.  c.  1.  § 16.  — 
Minime  vero  hic  confundi  debet  cum  Apollo- 
nio Alabandensi  , qui  a Strabone  1.  1.  una  cum 
nostro  memoratur,  atque  0 pctKavJq  cognomi- 
natus fuit.  Philosophiae  eum  non  admodum 
favisse  , patet  ex  Cicerone,  de  Orat.  1. 1.  c.  17: 
ad  quem  locum  imprimis  conferri  meretur  Hen- 
richs. , in  edit.  Cicer,  p.  36.  Vid.  etiam  Ono- 
masticum  Tullianum  , voce  Apollonius . Ejus 
liberali  tatem  supra  p.  57  memoravimus. 

Arellius  Fuscus.  Duo  hujus  nominis  decla- 
matores fuisse  videntur ; nam  Seneca  Rhetor 
passim  de  Arellio  Fusco  et  de  Arellio  Fusco 
patre  loquitur.  (Filium  intelligi  putant , Plin. 
Hist.  Nat.  1.  XXVIII.  c.  12  ; qui  item  Rhetor 
erat,  et  a Seneca  laudatur,  1.  I.  contr.  6.) 
De  patre  haec  leguntur  apud  Senecam , Contr. 
1.  II.  praef. : » Erat  explicatio  Fusci  Arellii 
splendida  quidem , sed  operosa  et  implicita : 

cub 

cultus  nimis  exquisitus:  compositio  verborum 
mollior,  quam  ut  illam  tam  sanctis  fortibusque 
praeceptis  praeparans  se  animus  pati  posset. 
Summa  inaequalitas  orationis , quae  modo  exi- 
lis erat , modo  nimia  licentia  vaga  et  effusa  ; 
principia , argumenta , narrationes  aridae  dice- 
bantur. In  descriptionibus  extra  legem  omni- 
bus verbis , dummodo  niterent,  permissa  li- 
bertas. Nihil  acre , nihil  solidum , nihil  hor- 
ridum. Splendida  oratio , et  magis  lasciva 
quam  laeta.” 

Attejus  Philologus , libertinus,  Athenis  na- 
tus. Virum  multiplici  variaque  doctrina  fuis- 
se, ejus  commentarii,  teste  Suetonio,  doce- 
bant. Sallustio  familiaris  fuit,  eoque  defuncto 
familiariter  coluit  Asinium  Pollionem.  Hujus 
nobilissimi  Aisini  Pollionis  de  Attejo  dicta  , alia- 
que ad  eundem  pertinentia  servavit  Suetonius , 
de  111.  Gramm.  c.  10. 

L.  Cestius  Pius . Desiderari  non  debet  in 
hoc  catalogo:  nam  aliquando  discipulorum  et 
vulgi  judicio  celeberrimus  ille  Ciceroni  adeo 
praepositus  est  ; Senec.  Exc.  Contr.  1.  III.  praef. 
Ejus  arrogantiae  specimen  refert  Seneca , Suas. 
VII ; qua  factum  est , ut , quum  aliquando  Ci- 
ceroni objecisset  eum  litteras  nescire , a M. 
Tullio  filio  acriter  verberibus  exceptus  sit.  — 
Graecus  cum  esset,  Latine semper  declamabat; 
Senec.  1.  IV.  contr.  26,  Saepissime  ejus  men- 
tio fit  apud  Senecam.  «P, 

P.  Clodius  Quirinalis , Arci  a tensis.  Romae 
insigniter  docuit;  Hieronym.  in  Chron.  Eu- 
seb.  ad  annum  Chr.  46.  Fuit  in  illis  Rheto- 
ribus , de  quibus  Suetonius  in  libro  de  claris 
Rhetoribus  scripsit : sed  ea  pars , ubi  de  Clo- 
dio Suetonius  egerat , naufragio  temporum 
periit. 

Demetrius  Syrus.  Apud  hunc  ))  veterem  et 
non  ignobilem  dicendi  magistrum  Athenis  stu- 
diose exerceri”  solebat  Cicero;  Brut.  c.  91. 

Dion  Chrysostomus . Res  gestas  hujus  viri 
ex  ipsius  orationibus  aliisque  antiquitatis  mo- 
numentis descripsit  H.  Valesius , in  Emenda- 
tionibus, edit.  Burmantii  pag.  43  sqq.  Plures 
veterum  locos  recensuit  Westennann , 1.  1.  T. 
I.  p.  189  sqq.  Praeter  hos  de  eo  conf.  om- 
nino Cl.  Geelii  ad  Hasium  epistola , Lugd. 
Bat.  i83g.  Prusae,  in  Bithynia,  illustribus 
parentibus  natus  est.  A Vespasiano,  antea- 
quam  imperium  obtinuisset,  in  comitatum  re- 
ceptus , Romam  eum  secutus  est , ibique  plu- 
ribus ad  eloquentiam  excolendam  auctor  exsti- 
tit. Sub  Domitiano  urbem  relinquere  coac- 
tus , multas  orbis  regiones  peragravit.  Mox 
vero,  mortuo  Imperatore,  Romam  rediit,  at- 
que Nervae  et  Trajano  carus,  in  urbe  conse- 
nuit. Praeclaro  ingenio  praeditus , ad  eloquen- 
tiam sese  applicuit  eamque  conjungere  studuit 
cum  philosophia.  Ut  ipse  testatur,  in  Ora- 
ti- 

tione  XVIII , sr^p/  \iyou  atrnfosui; , ad  exemplar 
Hyperidis  et  Aeschinis  informare  se  studuit. 

M . Cornelius  Fronto . Natione  Libys  fuit, 
patria  Cirtensis.  Carthagine,  Athenis,  Romae 
doctrinis  liberalibus  operam  dedit.  Imperante 
Hadriano , eloquentiae  principatum  in  urbe  te- 
nuit. A teneris  inde  annis  Aurelium  et  Lu- 
cium Veros,  qui  in  spem  imperii  alebantur, 
instituisse  videtur.  Praeter  hos  plurimos  ado- 
lescentes Latinam  docuit  eloquentiam  multos- 
que  asseclas  habuit,  qui  ab  eo  Fvontoniani  sunt 
appellati ; vid.  supra  § 3.  Vir  fuit  summa 
eruditione  maximaque  naturae  lenitate  conspi- 
cuus , quibus  virtutibus  magnam  sibi  in  civitate 
auctoritatem  conciliavit.  Legimus  enim  eum, 
Antonino  Pio  imperante,  consulatum  gessisse. 
Plurima  scripsit : quorum  tamen  librorum  non- 
nisi exigua  pars  nobis  servata  est.  Accuratis- 
sime de  Frontone  ej  usque  rebus  egit  A.  Majus, 
in  comment.  P.  I,  quem  oper.  inedit.  editioni 
praemisit. 

S.  Julius  Gabinianus.  Celeberrimi  nominis 
Rhetor  in  Gallia  docuit.  Scripsit  de  eo  Sue- 
tonius; e cujus  libro,  quae  diximus,  servavit 
Hieronymus , in  Chron.  Euseb.  ad  annum  Ves- 
pas. 8.  Cf.  auct.  Dial.  de  Orat.  c.  26. 

JL.  Junius  Gallio . De  eo  auctor  Dial.  de 
Orat. , c.  26 : » Malim  hercule  C.  Graeci  im- 
petum aut  L.  Crassi  maturitatem,  quam  cala- 

mistros  Maecenatis  aut  tinnitus  Gallionis.  Adeo 
melius  est  oratorem  vel  hirta  toga  induere , 
quam  fucatis  et  meretriciis  vestibus  insignire.’’ 
Duo  fuerunt  Galliones.  Cum  Seneca  Rhetore 
Gallio  pater  amicitia  conjunctus  erat , et  hunc 
illum  magni  fecisse  apparet.  CfF.  Senec.  Contr. 
1.  III.  praef,,  Andr.  Schott.  de  clar.  apud  Se- 
necam Rhetoribus,  p.  16. 

M.  Antonius  Gnipho , in  Gallia  natus.  In- 
genii magni  vir  et  singularis  memoriae.  Gram- 
maticam et  rhetoricam  docuit ; Sueton.  de  III. 
Gramm.  c.  7 ; vide  supra  $ 5.  De  hoc  viro 
nuperrime  fusius  egit  doct.  J.  A.  C.  van  Heus- 
de,  in  disquisit.  de  L.  Aelio  Stilone,  p.  1 1 sqq. , 
ubi  conjecturam  Schutzii , qui  hunc  Gniphonem 
Rhetoricorum  ad  Herennium  auctorem  esse  pu- 
tat, infringere  studet. 

Gorgias . Cicero  filius  illius  institutione  A- 
tlienis  aliquando  usus  est,  eumque  in  quoti- 
diana declamatione  utilem  putabat,  sed  patris 
litteris  diserte  admonitus  eum  dimisit*  ad  Div. 
XVI.  ep.  21.  Hujus  autem  rei  caussam,  a Ci- 
cerone juveni  non  memoratam , refert  Plutar- 
chus , in  vita  Cicer,  c.  24 : » r opyixv  tov  pyro- 
pu  , aiTiuftsvos  sis  y^ovas  jco)  ttotous  npouysiv  t 6 

(ISlpKKlOV  , CC7TSXx6vSl  T>jg  GVVOwluS  &VT0V.”  Quod 

autem  Cicero  minor , ad  Tironem  scribens , di • 
sertum  patris  monitum  dicit  (verba  ejus  sunt: 
v enim  [pater]  scripserat , ut  eum  di - 

mitterem  a tat  ini  y tergiversari  nolui),  hoc 
ita  accepit  Plutarchus,  ut  acerbi ta te m et  iram 
in  illa  epistola  inesse  dicat , inde  repetendam , 
quod  Gorgias  Ciceronem  offendisset,  vilis  quum 

esset  et  lascivus  : » xxi  v%elbv  aunj  — iv  cpyy 

tivi  yeypxnTxi'  tov  Vopyixv  xutou  irpocyxov tuq  em- 

tTKU7TT0VT0$  , ellTSp  fa  (J)XU\0$  Kx)  XXO?, XSTOg”  (ad 

quem  locum  cf.  Ruhnkenius , in  praefat.  ad  Ru- 
til.  Lup.  p.  n).  — De  figuris  libros  Graece 
scripsit,  ex  quibus  Rutilii  Lupi  de  eodem  ar- 
gumento libri  expressi  sunt  (cf.  Rulinken.  1.  1. 

р.  io). 

Hermagoras  , Temnius.  » Rhetor  celeberri- 
mus, qui  praecepta  scripsit  dicendi,  expedita 
ad  inveniendum  , sed  tenuia  ad  ornandum.”  Cic. 
de  inventione  1.  I.  c.  6 et  5i  , Brut.c.  76.  Cff. 
etiam  Quinctil.  Inst.  Orat.  1.  111.  c.  1.  j>j  16, 
et  Plut.  Pomp.  c.  42. 

Hermagoras  , item  Temni  natus  , urbe  Aeoli- 
dis. Theodori  Gadarei  auditor.  Laudat  ejus  sen- 
tentias Seneca  pater,  » quae  auditorem  dili- 
gentem penitus  afficerent,  securum  transcurre- 
rent.” L.  II.  Contr.  ii.  Proxime  Quinctilia- 
ni  aetatem  antecessisse  videtur,  nam  secundum 
Suidara , in  lexic.  h.  v.  , aetate  provectus  oc- 
cidit ) et  Quinctilianus  de  eo  scribit:  » Iler- 
magoram  sunt  qui  viderint.’’  Inst.  Orat.  1.  III. 

с.  1.  $ 18.  Carion  dictus  est. 

Hierocles , Alabandensis.  Genus  dicendi  sen- 
D tca- 

tentiosuin  et  argutum  , quod  concinnitatem  et 
venustatem  sectabatur,  habuit  Hierocles,  et 
magis  etiam  frater  ejus  Menecles  : quorum  u- 
triusque  orationes,  judice  Cicerone,  imprimis, 
ut  Asiatico  in  genere , laudabiles  sunt.  Vixerunt 
illi  temporibus  L.  Crassi  oratoris  et  Ciceronis 
pueri.  Cic.  Orat.  c.  69,  Brut.  c.  g5,  de  Orat. 

1.  II.  c.  23. 

Isaeus , Assyrius.  Philostr.  Vit.  Soph.  1.  I. 
c.  20.  In  celeberrimis  fuit  Graecae  eloquentiae 
doctoribus,  qui  Romae  docuerunt.  Multus  est  in 
ejus  laudibus  efferendis  Plinius  , 1.  II.  Epist.  3. 

M%  Porcius  Latro , Hispanus.  Senecae 
Rhetoris  sodalis  fuit  carissimus , Contr.  1.  I. 
praef. ; qui  taedio  duplicis  quartanae  semet  in- 
terfecisse fertur;  Hieron.  in  Euseb.  Chron.  ad 
annum  Aug.  4o.  Unicum  declamatoriae  virtutis 
exemplum  vocat  eum  Seneca,  Contr.  1.  IV. 
praef.  Primus  clari  nominis  Professor  audit 
apud  Quinctilianum , Inst.  Orat.  1.  X.  c.  5. 
$)  18;  clarus  inter  dicendi  magistros  apud  Pli- 
nium, Hist.  Nat.  1.  XX.  c.  i4.  Tanto  studio 
discipuli  eum  prosecuti  sunt,  ut  summos  in  ci- 
vitate oratores  ei  postponerent;  quod  Cestio 
quoque  contigisse  scribit  Seneca,  Exc.  Contr. 
lv  III.  praef.  Neminem  declamantem  audire 
volebat.  ))  Declamabat  autem  ipse  tantum  , et 
ajebat  se  non  esse  magistrum,  sed  exemplum. 
Nec  ulli  alii  contigisse  scio,  quam  apud  Grae- 
cos 

cos  Nicolae,  ut  discipuli  non  audiri  desidera- 
rent, sed  contenti  essent’’  magistrum  audien- 
tes. Unde  discipulos  ejus  auditores  vocari  so- 
litos fuisse,  tradit  Seneca,  I.  IV.  Contr.  25. 

Menecles , Alabandensis.  Gf.  Hierocles. 

Menippus , Stratonicensis.  De  eo  Cicero  : 

» meo  judicio  tota  Asia  illis  temporibus  diser- 
tissimus” ; Brut.  c.  91. 

NicetaSyS myrnaeus.  Ad  Nervae  Imperatoris 
aetatem  usque  floruit.  Vitam  ejus  descripsit 
Pbilostratus , Vit.  Sopb.  1.  I.  c.  19;  cf.  etiam 
Suidas  , v.  N ix..  Plinius  eum  audivit , 1.  VI. 
Ep.  6.  Graece  declamavit.  CfF.  Auctor  Dialog. 
de  Orat.  c.  1 5,  et,  quae  de  Latrone  diximus. 

Pammenes . » Graecorum  longe  eloquentis- 
simus,  Demosthenis  studiosissimus”;  Cic.  Brut. 
c.  97,  Orat.  c.  3o,  Senec.  1.  I.  contr.  4. 

/y.  Plotius  Gallus.  De  Jioc  vide  , quae  mo^ 
nuimus  in  Prooemio  et  § 2. 

M.  Fabius  Quinctilianus.  Caligurri  in  His- 
pania natus  est.  A Galba  Imperatore  Romam 
deductus  , diu  ibi  floruit.  Primum  caussas  e- 
git ; mox  puerorum  institutioni  totum  sese  tra- 
didit, eique  per  viginti  annos  operam  impen- 
dit. Post  impetratam  quietem  scribendo  f sese 
applicuit  atque  celeberrimum  rhetorices  ^pus 
condidit,  Institutionum  Oratoriarum  nomine  in- 
scriptum, quod  multa  continet  digna,  quae  et- 
iamnunc  attendantur.  Reliqua  ejus  scripta  per- 
D 2 ie- 

ierunt.  Res  viri  ex  ipsis  fontibus  accuratissi- 
me elaboravit  Dodwellus , in  annalibus  Quin- 
ctilianeis,  quae  reperiuntur  in  edit.  Quinctil., 
quam  curavit  P.  Burmannus.  Cf.  quoque  Spal- 
dingius  in  praefat.  ad  edit.  Quinctil.,  et  passitn 
in  annot. 

P.  Rutilius  Lupus,  Vide,  quae  monuimus 
in  Gorgia,  et  Rulmkenium , in  praefat.  ad  edit. 
Rutilii  Lupi. 

M.  Annaeus  Seneca,  Viri  vitam  ipsius  filius 
descripsit,  ejusque  initium  ex  Vatie.  Ms.  edidit 
Niebuhr. , in  Cic.  fragm.  cett. , Romae  1820  , p. 
io3  sq.  Cordubae,  in  Hispania,  natus  est.  Bel- 
lorum civilium  furore  ab  urbe  remotus  quum  es- 
set, Ciceronem  audire  sibi  non  licuisse  conque- 
ritur, Contr.  1.  I.  praef.  Tiberii  aetatem  eum 
superasse,  edicere  voluit  Niebuhr.  (1.1.  p.  io4) 
ex  Suas.  II.  Supersunt  ejus  Controversiarum 
Suasoriarumque  libri  , sed  admodum  mutilati : 
et  quae  non  mutilata  ad  nos  pervenerunt,  adeo 
obscura  sunt,  ut  viro  ingenium  satis  lucidum 
defuisse  dicas. 

Theodorus , Gadareus.  Vide  supra  §.  3.  Se 
Rhodium  vocari  maluit;  Quinctil.  Inst.  Orat. 
1.  III.  c.  1.  § 17.  Studiose  eum  audivit,  quum 
in  eam  insulam  secesserat,  Tiberius  Caesar, 
cujus  indolem  egregie  perspexisse  videtur.  Nam 
de  eo  Suetonius,  in  vita  Tib.  c.  57,  scribit: 
» Saeva  ac  lenta  natura  ne  in  puero  quidetn 

la- 

latuit,  quam  Theodorus  Gadareus,  rhetoricae 
praeceptor,  et  perspexisse  primus  sagaciter  et 
assimulasse  aptissime  visus  est:  subinde  in  ob- 
jurgando appellans  eum  nyXov  suftoiTt 
vov.”  Cf.  Suidas  v.  ©scyS. 

C*.  V algius  Rufus . Quinctil.  Inst.  Orat.  1. 
III.  c.  i.  J 1 8 : » Apollodori  praecepta  magis 
ex  discipulis  cognoscas  \ quorum  diligentissimus 
in  tradendo  Latine  fuit  C.  Valgius , Graece 
Atticus.” 

V otienus  Montanus . Patria  Narbonensis  fu- 
it ; Martial.  1.  VIII.  epigr.  72.  Seneca  eum  de- 
scribit tanquam  hominem  rarissimi , etiamsi  non 
emendatissimi  ingenii,  qui  saepius  eadem  re- 
petendo orationes  suas  corrumpere  solebat : 
quam  ob  caussam  Scaurus  eum  » inter  ora- 
tores Ovidium”  vocavit.  Adeo  toto  animo 
scholasticus  erat  (sunt  verba  Senecae , 1.  III. 
contr.  20) , ut  eodem , quo  accusatus  est  die  a 
Vinitio,  decertaverit  in  Vinitii  actionem,  sen- 
tentias suas  referebat  (quae  verba , quippe  a 
glossatoris  manu  profecta  , qui  vocem  decer- 
taverit explicare  voluerit , delenda  censeo).  — 
A Tiberio  relegatus  in  insulas  Baleares,  ibi 
mortuus  est ; Hieron,  in  Euseb.  Chron.  ad  an- 
num Tib.  i4. 

L . Statius  Ursulus , Tolosanus.  In  Gallia 
celeberrime  rhetoricam  docuit ; Hieron.  in  Eu- 
seb. Chron.  ad  annum  Chr.  59. 

ln  hoc  catalogo  conscribendo  nimiam  loco- 
rum citationem  evitavi , quod  ad  loca , quae 
nihil  praeter  nomina  continent , lectorem  re- 
mittere taediosum  est.  Acquievimus  in  cele- 
brioribus Rhetoribus  recensendis  (i),  quamvis 

in 

(1)  Praeter  hos  celebres  fuerunt: 

Acu  silaus ; Suidas,  v.  *Akovt, 

Aeschines , Milesius;  Cie.  Brut.  c.  95,  Mena».  adJDiog. 
Laert.  1.  II.  sect.  64. 

Aeschylus , Cnidius ; Cic.  Brut.  c.  91  et  95,  Plut.  Cic. 
c.  4. 

Aesopus  ; Suidas  , v.  Air. 

Alexander , Ephesius;  Strab.  Geogr.  1.  XIV.  p.  642. 
it/.  Antonius  Liberalis  ; Hieron.  in  Chron.  Euseb.  ad 
annum  Claud.  9. 

Atticus , Pergamenus ; Strab.  Geogr.  1.  XIII.  p.  625. 

S . Clodius ; Sueton.  de  Clar.  Rhet.  c.  5.  Cf.  Cic.  Phi- 
lipp.  II.  c.  17,  ad  Att.  1.  IV.  ep.  15. 

Q . Curtius  Rufus.  Vide  nos  in  P.  Clodio  Quirinali, 
j Vamasus , Trallianus;  Strab.  Geogr.  1.  XIV.  p.  649. 
Diodorus  uterque ; Strab.  Geogr.  1.  XIII.  p.  627. 
Dionysius , Magnes;  Cic.  Brut.  c.  91. 

Dionysius , Pergamenus ; Senec.  1.  I.  contr.  4.  Strab. 
Geogr.  1.  XIII.  p.  625, 

Dionysocles , Trallianus;  Strab.  Geogr.  1.  XIV.  p.  649, 
Epidius  ; Sueton.  de  Clar.  Rhet.  c.  4. 

Uybreas  , Milesius ; Strab.  Geogr.  1.  XIII.  p.  630 , 1.  XIV. 

p.  660 , Plut.  Anton.  c.  24 , Senec.  Rh.  passim. 
Ecsbocles ; Senec.  Suas.  II. 

Lcsbonax ; Suidas,  v.  Aar/3, 

Menedemus , Cic.  de  Orat.  1.  I.  c.  19. 

L.  Otacilius  Pilitus ; Stiet.  de  Clar.  Rhet.  c.  3. 

Au- 


( 55  ) 


in  his  plerumque  Senecae  judicio  fides  habenda 
esset.  De  operibus  consulto  nihil  hic  monere 
volui , quoniam  disquisitio  de  his  peculiaris 
scripti  argumentum  erit. 

Aurelius  Opilius ; Suet,  de  111.  Gramm.  c.  0. 
Philostratus , Alexandrinus;  Plut.  Anton.  c.  80. 

Asinius  Pollio ; cf.  Thorbecke,  de  Asin.  Poli.  p.  100 
sqq. 

Potamon ; Suidas , v.  ITot. 

L.  Valerius  Primanus.  Vide  nos  in  P.  Clodio  Quirinali. 
Scopelianns , Clazomenius;  Philostr.  Yit.  Soph.  1.  I. 

c.  21 , Suidas , v.  Zjcot. 

Timagenes  ; Suidas,  v.  Tip.,  Thorbecke,  1.  1.  p.  101. 
Timocrates ; Tucian.  de  Saltu  69. 

M.  Tullius  Tiro.  Yide  nos  in  P.  Clodio  Quirinali. 

Y irginius  Flavius  ; cf.  Spald.  ad  Quinctil.  Inst.  Orat, 
1.  III.  c.  1.  § 21. 

Xenocles,  Adramyttenus;  Cic.  B-nft.  c.  91. 

Zeno,  Laodicensis;  Strab.  Geogr.  1.  XII.  p.  578,  1. 
XIV.  p.  660. 

Plura  qui  Rhetorum  nomina  scire  cupiat , adeat  Wes- 
tennanni  op.  laud. , T.  I.  p.  187.  n.  3.  p.  188.  n.  26 
et  T.  II.  p.  297.  n.  25.  Hic  antiquiores  secutus , ac- 
curatam magis  Rhetorum , qui  hac,  quam  tractavimus, 
aetate  floruerunt,  seriem  exhibet.  Nos  his  contenti 
simus. 


>o- 


tue- 


T H E S E S. 


i. 

Divisio  Oratorum,  a Quinctiliano  memorata  (In- 
stit.  Orat.  I.  XII.  c.  10.  § 16),  in  Atticos,  Asianos 
et  Rhodios  non  est  probanda. 

II. 

Quod  de  Oratoribus  dicit  Cicero  , Brut.  e.  56 : 
» in  oratoribus  illud  est  animadvertendum , posse 
esse  summos , qui  inter  se  sint  dissimiles”  non 
tantum  valet  de  omnium  doctrinarum  studiosis,  ve- 
ram etiam  de  iis,  qui  artibus  operam  navant. 

III. 

Vere  Doctiss.  W.  Rein  , in  libro,  qui  inscribi- 
tur das  Rom.  Privatrecht  fur  Phiiologen , p.  15: 
» Ein  dreifaches  Element  ist  bei  der  Rildung  des 
Rtimischen  Volks  und  Staats  nicht  zu  verkennen  , 
ein  griechisches , altitalisches  und  etruscisches.” 

IV. 

In  peculiari  singulis  gentibus  indole  tribuenda 
historicum  admodum  caute  versari  oportet. 


V. 


( M ) 


v. 

Merito  Polybius  historiae  scriptor  habetur  fide 
dignissimus. 

VI. 

Etsi  Plutarchus  in  vitis  Galbae  et  Othonis  nus- 
quam Taciti  vel  Suetonii  mentionem  facit , ex  ipsis 
tamen  eum  profecisse  verosimile  est. 

VII. 

Perperam  Koppenus  (Anm.  z.  Homers  Ii.  A.  vs. 
122,  coli,  ejusdem  lib.  de  vita  et  carminibus  Hom. 
p.  135 , vers.  Belg.)  negat , heroes  apud  Homerum 
humanitate  eminuisse. 

VIII. 

Verissimum  est  Domitii  Afri  apud  Quinctilia- 
tium  judicium,  dicentis:  » Homero]  secundus  est 
Virgilius : propior  tamen  primo  quam  tertio.”  Inst, 
Orat.  1.  X.  c.  I.  § 86. 

IX. 

Quam  in  libro  de  animi  tranquillitate  defini- 
tionem suQv^tag  posuit  Plutarchus , eam  non 
constanter  in  hoc  ipso  libro  tenuit. 

X. 

Egregie  Plato  (Theag.  p.  122.  B.) : » oux  Ictti 

ITffi)  OTOlf  delOTSpOV  XU  »vQpU7T0Q  (oOVheVVCUTQ  % Tepi 
irafisiixg  xoc)  xvtqv  tuv  xvtqv  ohveiocv.” 

XI. 

Verissime  Xenophon  (Memor.  1.  1.  c.  2.  § 30): 

» $>#/- 

» av  eyuys  fzy^av)  (iqtispixv  eJvxi  7rafieuriv 

Trxpx  Tou  fttj  xphxovTog,” 

XII. 

Prophetarum  scholae  apud  Israelitas  aetate  Sa- 
muelis,  et  ab  ipso  hoc  viro  , si  minus  conditae , certe 
auctae  atque  amplificatae  sunt. 

XIII. 

Qui  primum  post  reges  exactos  Romae  magistra- 
tus creati  sunt , Praetorum  nomen  aliquamdiu  pro- 
prium sibi  habuisse , neque  ullo  alio  insignes  fuis- 
se videntur. 

XIV. 

Senatusconsultum  , quod  Plinius  memorat  (Hi stor. 
Nat.  1.  XXX.  c.  1.),  quo  interdictum  fuit,  ne  ho- 
mo immolaretur,  non  ad  publicas  religiones,  verum 
ad  sacra  privata  pertinuisse  censendum  est. 


